RO Jurnalul Oficial al Uniunii Europene L 319/1

DECIZIA CONSILIULUI

din 5 mai 2009

privind semnarea şi aplicarea cu titlu provizoriu a Acordului interimar în vederea încheierii unui acord de parteneriat economic între Comunitatea Europeană şi statele sale membre, pe de o parte, şi statele părţi la APE din SADC, pe de altă parte

(2009/850/CE)

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 57 alineatul (2), articolul 133 şi articolul 181 coroborate cu articolul 300 alineatul (2) primul paragraf prima teză,

având în vedere propunerea Comisiei,

întrucât:

(1) La 12 iunie 2002 Consiliul a autorizat Comisia să deschidă negocieri în vederea încheierii de acorduri de parteneriat economic cu ţările ACP.

(2) Respectivele negocieri pentru un acord interimar în vederea încheierii unui acord de parteneriat economic (denumit în continuare „acordul interimar în vederea încheierii unui APE”) au fost finalizate şi acordul interimar în vederea încheierii unui APE între Comunitatea Europeană şi statele sale membre, pe de o parte, şi statele părţi la APE din SADC (cuprinzând Botswana, Lesotho, Namibia, Swaziland şi Mozambic), pe de altă parte, a fost parafat la 23 noiembrie 2007 şi, în ceea ce priveşte Namibia, la 12 decembrie 2007.

(3) Articolul 105 alineatul (4) din acordul interimar în vederea încheierii unui APE prevede aplicarea cu titlu provizoriu a acestui acord până la intrarea lui în vigoare.

(4) Acordul interimar în vederea încheierii unui APE ar trebui semnat în numele Comunităţii şi aplicat, în ceea ce priveşte elementele care ţin de competenţa Comunităţii, cu titlu provizoriu sub rezerva încheierii sale la o dată ulterioară,

DECIDE:

Articolul 1

În numele Comunităţii, se aprobă semnarea acordului interimar în vederea încheierii unui acord de parteneriat economic între Comunitatea Europeană şi statele sale membre și statele părţi la APE din SADC, sub rezerva deciziei Consiliului privind încheierea respectivului acord interimar în vederea încheierii unui APE.

Textul acordului interimar în vederea încheierii unui APE este anexat la prezenta decizie.

Articolul 2

Poziţia care urmează să fie adoptată de către Comunitate în cadrul consiliului mixt al statelor părţi la APE din SADC şi al CE şi al comitetului pentru comerţ şi dezvoltare al statelor părţi la APE din SADC şi al CE se stabileşte de către Consiliu pe baza unei propuneri a Comisiei, în conformitate cu dispoziţiile corespunzătoare din tratat.

Articolul 3

Preşedintele Consiliului este autorizat să desemneze persoana sau persoanele abilitate să semneze acordul interimar în vederea încheierii unui APE în numele Comunităţii Europene, sub rezerva încheierii sale.

Articolul 4

În ceea ce priveşte elementele care ţin de competenţa Comunităţii, acordul interimar în vederea încheierii unui APE se aplică cu titlu provizoriu în conformitate cu articolul 105 alineatul (4) din acesta până la finalizarea procedurilor necesare încheierii sale. Comisia va publica un aviz prin care va comunica data aplicării cu titlu provizoriu.

Adoptată la Bruxelles, 5 mai 2009. Pentru Consiliu Preşedintele M. KALOUZEK

ACORDUL INTERIMAR

în vederea încheierii unui acord de parteneriat economic între Comunitatea Europeană şi statele sale membre, pe de o parte, şi statele părți la APE din SADC, pe de altă parte

PREAMBUL

REGATUL BELGIEI,

REPUBLICA BULGARIA,

REPUBLICA CEHĂ,

REGATUL DANEMARCEI,

REPUBLICA FEDERALĂ GERMANIA,

REPUBLICA ESTONIA,

IRLANDA,

REPUBLICA ELENĂ,

REGATUL SPANIEI,

REPUBLICA FRANCEZĂ,

REPUBLICA ITALIANĂ,

REPUBLICA CIPRU,

REPUBLICA LETONIA,

REPUBLICA LITUANIA,

MARELUI DUCAT AL LUXEMBURGULUI,

REPUBLICA UNGARĂ,

MALTA,

REGATUL ŢĂRILOR DE JOS,

REPUBLICA AUSTRIA,

REPUBLICA POLONĂ,

REPUBLICA PORTUGHEZĂ,

ROMÂNIA,

REPUBLICA SLOVENIA,

REPUBLICA SLOVACĂ,

REPUBLICA FINLANDA,

REGATUL SUEDIEI,

REGATUL UNIT AL MARII BRITANII ŞI IRLANDEI DE NORD, ŞI

COMUNITATEA EUROPEANĂ (CE)

denumite în continuare împreună „CE”,

pe de o parte, și

REPUBLICA BOTSWANA,

REGATUL LESOTHO,

REPUBLICA MOZAMBIC,

REPUBLICA NAMIBIA,

REGATUL SWAZILAND,

(denumite în continuare „statele părți la APE din SADC”),

pe de altă parte (1),

ÎNTRUCÂT părţile doresc să îşi consolideze relaţiile comerciale şi să stabilească relaţii strânse şi durabile întemeiate pe parteneriat şi cooperare;

RECUNOSCÂND eforturile depuse de statele părți la APE din SADC pentru a asigura dezvoltarea economică şi socială pentru populaţiile din Comunitatea de Dezvoltare Sud-Africană (SADC);

REAMINTIND importanţa pe care părţile o acordă principiilor şi normelor care guvernează sistemul comercial multilateral şi necesitatea de a le aplica într-o manieră transparentă şi nediscriminatorie;

ŢINÂND SEAMA de drepturile şi obligaţiile părţilor din punct de vedere al apartenenţei lor la Organizaţia Mondială a Comerţului (denumită în continuare „OMC”) şi reafirmând importanţa sistemului comercial multilateral.

RECUNOSCÂND nevoile speciale şi interesele statelor părți la APE din SADC şi necesitatea de a aborda diferitele lor niveluri de dezvoltare economică, precum şi aspectele de ordin geografic, social şi economic;

ŢINÂND SEAMA DE Acordul de parteneriat între membrii grupului statelor din Africa, zona Caraibelor şi Pacific, pe de o parte, şi Comunitatea Europeană şi statele membre ale acesteia, pe de altă parte (denumit în continuare „Acordul de la Cotonou”), semnat la 23 iunie 2000;

ŢINÂND SEAMA DE Acordul privind comerţul, dezvoltarea şi cooperarea (TDCA) între Africa de Sud şi Comunitatea Europeană şi statele sale membre, semnat la 11 octombrie 1999;

CONFIRMÂND sprijinul şi încurajarea părţilor în favoarea procesului de liberalizare a comerţului;

CONFIRMÂND angajamentul şi sprijinul părţilor în favoarea dezvoltării economice în statele părți la APE din SADC pentru a atinge Obiectivele de Dezvoltare ale Mileniului (ODM).

CONFIRMÂND angajamentul părţilor de a promova cooperarea regională şi integrarea economică în SADC, precum şi de a încuraja liberalizarea comerţului între părţi;

ŢINÂND SEAMA DE angajamentul părţilor de a garanta că acordurile bilaterale dintre acestea sprijină procesul de integrare regională în temeiul Tratatului SADC;

DORIND să creeze noi oportunităţi de ocupare a forţei de muncă, să atragă investiţii şi să îmbunătăţească condiţiile de viaţă pe teritoriul părţilor, promovând în acelaşi timp dezvoltarea durabilă;

SUBLINIIND importanţa agriculturii şi dezvoltării durabile pentru reducerea sărăciei în statele părți la APE din SADC;

RECUNOSCÂND situaţia specială cu care se confruntă Botswana, Lesotho, Namibia şi Swaziland în cadrul Acordului de parteneriat economic (APE) şi necesitatea de a ţine seama de efectele provocate asupra acestora de liberalizarea comerţului în temeiul TDCA.

RECUNOSCÂND în acest sens, cazul special al Uniunii vamale Sud – Africane (SACU) înfiinţată în temeiul Acordului privind Uniunea vamală Sud – Africană din 2002;

RECUNOSCÂND situaţia specială şi necesităţile ţărilor cel mai puţin dezvoltate dintre statele părți la APE din SADC prin utilizarea unui tratament special şi diferenţiat şi a asimetriei;

CONVINSE că prezentul acord va aprofunda şi va încuraja relaţiile economice şi comerciale dintre părţi;

RECUNOSCÂND importanţa cooperării pentru finanţarea dezvoltării în punerea în aplicare a prezentului acord;

CONVIN, ca urmare a celor de mai sus, să încheie prezentul acord (denumit în continuare „prezentul acord”):

PARTEA I

PARTENERIAT COMERCIAL PENTRU O DEZVOLTARE DURABILĂ

CAPITOLUL 1

Dispoziţii generale

Articolul 1

Obiective

Obiectivele prezentului acord sunt următoarele:

(a) să contribuie la reducerea şi, în final, la eradicarea sărăciei prin instituirea unui parteneriat comercial în conformitate cu obiectivul dezvoltării durabile, Obiectivele de Dezvoltare ale Mileniului şi cu Acordul de la Cotonou;

(b) să promoveze integrarea regională, cooperarea economică şi buna guvernanţă, instituind şi punând în aplicare astfel un cadru regional de reglementare eficace, previzibil şi transparent pentru comerţul şi investiţiile între părţi şi între statele părți la APE din SADC;

(c) să promoveze integrarea progresivă a statelor părți la APE din SADC în economia mondială, în conformitate cu opţiunile lor politice şi priorităţile lor de dezvoltare;

(d) să îmbunătăţească capacitatea statelor părți la APE din SADC în politica comercială şi în aspectele legate de comerţ;

(e) să sprijine condiţiile pentru stimularea investiţiilor şi a iniţiativelor în sectorul privat şi să consolideze capacitatea de aprovizionare, competitivitatea şi creşterea economică în statele părți la APE din SADC;

(f) să consolideze relaţiile existente între părţi pe baza solidarităţii şi a interesului reciproc. În acest scop, în conformitate cu obligaţiile din cadrul OMC, acordul intensifică relaţiile comerciale şi economice, consolidează punerea în aplicare a Protocolului SADC privind comerţul şi sprijină o nouă dinamică a schimburilor comerciale dintre părţi prin intermediul unei liberalizări progresive şi asimetrice a comerţului între ele şi întăreşte, extinde şi aprofundează cooperarea în toate domeniile relevante pentru comerţ.

Articolul 2

Principii

1. Prezentul acord se bazează pe principiile fundamentale, precum şi pe elementele esenţiale şi fundamentale al Acordului de la Cotonou, prevăzute la articolele 2 şi 9 din acordul menţionat. Prezentul acord se bazează pe realizările Acordului de la Cotonou şi pe acordurile anterioare de parteneriat ACP-CE în domeniul cooperării şi integrării regionale, precum şi în domeniul cooperării economice şi comerciale.

2. Acordul de la Cotonou şi prezentul acord se pun în aplicare astfel încât să se completeze şi să se consolideze reciproc.

3. Părţile convin să coopereze în vederea punerii în aplicare a prezentului acord într-un mod care este în conformitate cu politicile de dezvoltare şi cu programele de integrare regională în care statele părți la APE din SADC sunt sau pot fi implicate.

4. Părţile convin să coopereze în vederea îndeplinirii angajamentelor şi obligaţiilor care le revin şi pentru a facilita capacitatea statelor părți la APE din SADC de a pune în aplicare prezentul acord.

Articolul 3

Dezvoltarea durabilă

1. Părţile reafirmă că obiectivul dezvoltării durabile trebuie să fie aplicat şi integrat la fiecare nivel al parteneriatului lor economic, respectând astfel îndeplinirea angajamentelor lor primordiale prevăzute la articolele 1, 2 şi 9 din Acordul de la Cotonou şi, în special, angajamentul lor general de reducere şi, în final, de eradicare a sărăciei în conformitate cu obiectivele dezvoltării durabile.

2. Părţile înţeleg că acest obiectiv se aplică în cazul prezentului acord ca un angajament conform căruia:

(a) aplicarea prezentului acord ţine pe deplin cont de interesele umane, culturale, economice, sociale, de sănătate şi de mediu ale populaţiilor lor şi ale generaţiilor viitoare;

(b) metodele procesului decizional adoptă principiile fundamentale ale apartenenţei, participării şi dialogului.

3. Prin urmare, părţile convin să coopereze pentru realizarea unei dezvoltări durabile axate pe persoana umană.

Articolul 4

Integrarea regională

1. Părţile recunosc că integrarea regională este parte integrantă a parteneriatului lor şi constituie un instrument eficace pentru realizarea obiectivelor prezentului acord.

2. Părţile recunosc şi reafirmă importanţa integrării regionale şi subregionale între statele părți la APE din SADC pentru a obţine mai multe oportunităţi economice, o stabilitate politică sporită şi pentru a facilita buna integrare a ţărilor în curs de dezvoltare în economia mondială. Fără a aduce atingere angajamentelor asumate în cadrul prezentului acord, ritmul şi conţinutul integrării regionale trebuie să fie determinate exclusiv de către statele părți la APE din SADC în exercitarea suveranităţii lor.

3. Părţile sprijină, în special, procesele de integrare şi politicile de dezvoltare, precum şi agendele politice, în temeiul Acordului privind Uniunea vamală Sud-Africană semnat la 21 octombrie 2002, Tratatul privind Comunitatea de Dezvoltare Sud-Africană semnat la 17 august 1992 şi Actul constitutiv al Organizaţiei Uniunii Africane adoptat la 11 iulie 2000. Scopul părţilor este de construi şi de a consolida parteneriatul între acestea pe baza respectivelor procese şi de a pune în aplicare prezentul acord sprijinindu-se reciproc, pe baza acestor instrumente şi ţinând cont de nivelurile de dezvoltare, de nevoile, de realităţile geografice şi de strategiile de dezvoltare durabilă ale fiecărei părţi.

Articolul 5

Monitorizare

1. Părţile se angajează să monitorizeze permanent funcţionarea şi impactul prezentului acord pe baza mecanismelor adecvate şi a calendarului prin procesele participative şi instituţiile acestora, precum şi prin cele instituite în temeiul prezentului acord, în scopul de a garanta că obiectivele prezentului acord sunt realizate, că prezentul acord este pus în aplicare în mod corespunzător şi că avantajele pentru propria populaţie, care decurg din parteneriat, în special pentru grupurile cele mai vulnerabile, sunt maximizate.

2. De asemenea, părţile se angajează să se consulte fără întârziere cu privire la orice aspect referitor la punerea în aplicare a prezentului acord.

Articolul 6

Cooperarea în cadrul forurilor internaţionale

Părţile depun toate eforturile pentru a coopera în cadrul tuturor forurilor internaţionale în care se discută aspecte relevante pentru prezentul acord.

CAPITOLUL 2

Cooperarea pentru dezvoltare

Articolul 7

Cadrul pentru cooperare pentru dezvoltare

Părţile se angajează să coopereze în vederea punerii în aplicare a prezentului acord şi să sprijine strategiile comerciale şi de dezvoltare ale statelor părți la APE din SADC în cadrul procesului general de integrare regională a SADC. Această cooperare poate lua forme financiare şi nefinanciare.

Articolul 8

Cooperarea pentru finanţarea dezvoltării

1. Părţile recunosc că cooperarea pentru dezvoltare este un element determinant al parteneriatului lor şi un factor esenţial pentru realizarea obiectivelor prezentului acord prevăzute la articolul 1. Cooperarea pentru finanţarea dezvoltării în favoarea cooperării şi integrării economice regionale prevăzută în Acordul de la Cotonou, se desfăşoară astfel încât să sprijine şi să promoveze eforturile statelor părți la APE din SADC în vederea atingerii obiectivelor, precum şi să maximizeze avantajele preconizate de prezentul acord. Domeniile de cooperare şi asistenţă tehnică sunt stabilite, după caz, în capitolul 3 şi celelalte capitole din prezentul acord. Cooperarea este pusă în aplicare în conformitate cu modalităţile prevăzute la prezentul articol, face obiectul unei reexaminări continue şi este revizuită, dacă este necesar, în conformitate cu dispoziţiile articolului 108 din prezentul acord.

2. Finanţarea Comunităţii Europene (2) destinată cooperării pentru dezvoltare între statele părți la APE din SADC şi Comunitatea Europeană în sprijinul punerii în aplicare a prezentului acord se efectuează în cadrul normelor şi procedurilor relevante prevăzute de Acordul de la Cotonou, în special procedurile de programare ale Fondului European de Dezvoltare şi în cadrul instrumentelor relevante finanţate de bugetul general al Uniunii Europene. În acest context, sprijinul pentru punerea în aplicare a prezentului acord interimar în vederea încheierii unui APE va fi o prioritate.

3. Statele membre ale Uniunii Europene, se angajează colectiv să sprijine, prin intermediul politicilor şi instrumentelor lor de dezvoltare, activităţile de cooperare pentru dezvoltare în favoarea cooperării şi integrării economice regionale şi a punerii în aplicare a prezentului acord în statele părți la APE din SADC şi la nivel regional, în conformitate cu principiul complementarităţii şi al eficacităţii ajutoarelor.

4. Părţile recunosc că vor fi necesare surse adecvate pentru punerea în aplicare a prezentului acord şi pentru realizarea deplină a beneficiilor acestuia. În acest sens, părţile cooperează pentru a le permite statelor părți la APE din SADC accesul la alte instrumente financiare, precum şi pentru a facilita intervenţia altor finanţatori dispuşi să sprijine eforturile statelor părți la APE din SADC în realizarea obiectivelor prezentului acord.

5. Părţile convin că un mecanism de dezvoltare regională, precum un fond APE ar oferi un instrument util pentru a canaliza în mod eficient resursele financiare pentru dezvoltare şi pentru punerea în aplicare a măsurilor adiacente APE. CE convine să sprijine eforturile regiunii pentru a înfiinţa un astfel de mecanism. CE va contribui la fond pe baza unui audit satisfăcător.

CAPITOLUL 3

Domenii de cooperare

Articolul 9

Obiective

În scopul punerii în aplicare a prezentului acord şi ţinând seama de politicile de dezvoltare ale statelor părți la APE din SADC, părţile convin că domeniile prioritare pentru comerţ şi economie sunt următoarele.

Articolul 10

Cooperarea în materie de comerţ cu mărfuri

Scopul cooperării în acest domeniu este intensificarea comerţului cu mărfuri şi a capacităţii statelor părți la APE din SADC de a avea relaţii comerciale, inclusiv eliminarea treptată a tarifelor şi taxelor vamale, punând în aplicare în mod adecvat regulile de origine, instrumentele de protecţie comercială, măsurile netarifare inclusiv măsurile sanitare şi fitosanitare (SPS), precum şi eliminarea barierelor tehnice din calea comerţului (BTC) şi promovarea cooperării în domeniul vamal şi a facilitării comerţului.

Articolul 11

Cooperare în materie de competitivitate a ofertei

Scopul cooperării, în temeiul prezentului articol, este sporirea competitivităţii statelor părți la APE din SADC şi eliminarea constrângerilor în materie de ofertă la nivel naţional, instituţional şi, în special, la nivel de societate comercială. Această cooperare include, printre altele, domenii precum producţia, dezvoltarea tehnologiei şi a inovării, marketingul, finanţarea, distribuţia, transportul, diversificarea bazei economice, precum şi dezvoltarea sectorului privat, ameliorarea mediului comercial şi de afaceri şi sprijinul acordat întreprinderilor mici şi mijlocii în domeniul agriculturii, pescuitului, industriei şi serviciilor.

Articolul 12

Cooperare în materie de infrastructură pentru consolidarea afacerilor

Scopul cooperării, în sensul prezentului articol, este dezvoltarea unui mediu de afaceri competitiv şi propice în domenii precum tehnologia informaţiei şi comunicării (TIC), transportul şi energia.

Articolul 13

Cooperare în materie de comerţ cu servicii

Părţile convin să coopereze pentru a dezvolta şi a intensifica comerţul cu servicii, în conformitate cu dispoziţiile titlului IV articolul 67 din prezentul acord.

Articolul 14

Cooperare în materie de aspecte legate de comerţ

Părţile convin să coopereze pentru a dezvolta şi a intensifica aspectele legate de comerţ, în conformitate cu dispoziţiile titlului IV articolul 67 din prezentul acord.

Articolul 15

Cooperare în materie de date comerciale

Scopul cooperării, în temeiul prezentului articol, este ameliorarea capacităţii statelor părți la APE din SADC în domeniul colectării, analizei şi difuzării datelor comerciale.

Articolul 16

Cooperare pentru dezvoltarea capacităţilor instituţionale pentru APE

Scopul cooperării, în sensul prezentului articol, este sprijinirea structurilor instituţionale pentru gestionarea punerii în aplicare a APE, pentru dezvoltarea capacităţilor pentru negocieri comerciale şi pentru o politică comercială.

Articolul 17

Cooperare în materie de adaptare fiscală

1. Părţile recunosc că eliminarea treptată sau reducerea taxelor vamale prevăzută în prezentul acord poate afecta veniturile fiscale ale statelor părți la APE din SADC şi convin să coopereze privind acest aspect.

2. Părţile convin să coopereze în conformitate cu dispoziţiile de la articolul 8, în special:

(a) privind sprijinirea reformelor fiscale şi

(b) privind măsurile de sprijin complementare reformelor fiscale pentru reducerea impactului fiscal net al prezentului acord care va fi stabilit în conformitate cu un mecanism convenit de comun acord.

Articolul 18

Forme de intervenţie

Dezvoltarea cooperării în temeiul prezentului acord poate include, fără a se limita la următoarele forme de intervenţie APE:

1. dezvoltarea de politici;

2. dezvoltarea legislaţiei şi a cadrelor de reglementare;

3. dezvoltarea instituţională/organizaţională;

4. dezvoltarea de capacităţi şi formarea (3);

5. servicii de consultanţă tehnică;

6. servicii administrative;

7. sprijin în domeniile SPS şi TBT; şi

8. sprijin operaţional inclusiv echipamente, materiale şi lucrări aferente.

PARTEA II

TITLUL 1

COMERŢUL CU MĂRFURI

CAPITOLUL 4

Dispoziţii generale

Articolul 19

Zona de liber schimb

1. Prezentul acord stabileşte o zonă de liber schimb (ZLS) între părţi, în conformitate cu Acordul General pentru Tarife şi Comerţ (denumit în continuare „GATT 1994”), în special articolul XXIV.

2. ZLS respectă principiul asimetriei, proporţional cu necesităţile specifice şi cu constrângerile în materie de capacitate ale statelor părți la APE din SADC, din punct de vedere al nivelurilor şi al calendarului pentru angajamentele rezultate din prezentul acord.

3. ZLS se va aplica relaţiilor comerciale între, pe de o parte, Comunitatea Europeană şi, pe de altă parte, statele părți la APE din SADC.

Articolul 20

Domeniul de aplicare

Prezentul capitol se aplică pentru produsele:

1. care intră sub incidenţa capitolelor 01-97, cu excepţia capitolului 93, stabilite în nomenclatura tarifară a fiecărei părţi în conformitate cu normele de încadrare aplicabile pentru Sistemul armonizat de denumire şi codificare a mărfurilor („SA”); şi

2. originare din Comunitatea Europeană sau din statele părți la APE din SADC.

Articolul 21

Reguli de origine

1. În sensul prezentului capitol, prin produs „originar” se înţelege orice produs care respectă regulile de origine prevăzute în protocolul 1.

2. În termen de trei ani de la data intrării în vigoare a prezentului acord, părţile revizuiesc dispoziţiile protocolului 1, în vederea simplificării conceptelor şi a metodelor utilizate pentru determinarea originii. În cursul acestei revizuiri, părţile iau în considerare evoluţia tehnologiilor, procesele de producţie şi orice alţi factori, inclusiv reformele continue ale regulilor de origine care pot impune modificări ale dispoziţiilor protocolului respectiv. Eventualele modificări sunt efectuate printr-o decizie a consiliului mixt prevăzut la articolul 93.

3. Se acordă o atenţie deosebită acestor dispoziţii în cadrul revizuirii prevăzute la alineatul (2).

Articolul 22

Taxe vamale

1. Taxele vamale includ orice taxă sau impunere de orice tip, aplicată importurilor de mărfuri sau în legătură cu acestea, inclusiv orice formă de suprataxă sau impunere suplimentară, dar nu includ niciun fel de:

(a) taxe interne sau alte impuneri interne aplicate în conformitate cu articolul III din GATT 1994;

(b) măsuri antidumping, compensatorii sau de salvgardare aplicate în conformitate cu titlul II;

(c) redevenţe şi impuneri pentru servicii consular aplicate în conformitate cu alineatul (2); şi

(d) redevenţe sau alte impuneri aplicate în conformitate cu alineatul (2).

2. Redevenţele şi impunerile menţionate la alineatul (1) literele (c) şi (d) sunt limitate la costul aproximativ al serviciilor oferite şi nu vor constitui un mijloc indirect de protecţie pentru produsele naţionale sau o impozitare a importurilor în scopuri fiscale. Acestea se bazează pe ratele specifice care corespund valorii reale a serviciilor prestate.

3. Pentru fiecare produs, taxa vamală de bază la care se aplică reducerile succesive prevăzute în prezentul acord, este taxa vamală pentru naţiunea cea mai favorizată (denumită în continuare „MFN”) aplicată efectiv la data intrării în vigoare a prezentului acord.

4. În cazurile în care procesul de eliminare a tarifelor nu este iniţiat la data intrării în vigoare a prezentului acord, taxa căreia i se vor aplica reducerilor succesive va fi fie taxa de bază menţionată la alineatul (3) din prezentul articol, fie taxa aplicată erga omnes în prima zi a programului de eliminare a tarifelor, în funcţie de care este mai scăzută.

5. Taxele reduse calculate în conformitate cu programele de reducere incluse în prezentul acord se aplică rotunjite la prima zecimală sau, în cazul taxelor specifice, la a doua zecimală.

Articolul 23

Statu quo

Nu se va introduce nicio nouă taxă vamală iar taxele deja aplicate în schimburile comerciale dintre părţi nu se vor majora, de la data intrării în vigoare a prezentului acord pentru toate produsele supuse liberalizării.

Articolul 24

Taxe vamale, taxe sau alte redevenţe şi impuneri la export

1. Nu se va introduce nicio nouă taxă vamală sau impunere cu efect echivalent la export, nici nu se vor majora taxele deja aplicate în schimburile comerciale dintre Comunitatea Europeană şi statele părți la APE din SADC, de la data intrării în vigoare a prezentului acord.

2. În situaţii excepţionale, dacă statele părți la APE din SADC pot justifica nevoi specifice legate de venituri, de protecţie pentru o industrie incipientă sau de protecţie a mediului, aceste state părți la APE din SADC pot, cu titlu temporar, şi în urma consultării CE, să introducă taxe vamale la export sau impuneri cu efect echivalent asupra unui număr limitat de produse.

3. Părţile convin să revizuiască dispoziţiile prezentului articol în cadrul consiliului mixt în termen de cel mult trei ani de la data intrării în vigoare a prezentului acord, ţinând cont pe deplin de impactul acestora asupra dezvoltării şi diversificării economiei statelor părți la APE din SADC.

Articolul 25

Taxe vamale asupra produselor originare din statele părți la APE din SADC

1. CE acordă un tratament fără contingente tarifare şi cu scutire de taxe vamale pentru toate produsele, cu excepţia celor menţionate la alineatul (3), care se încadrează în domeniul de aplicare al prezentului acord şi care sunt originare din Botswana, Lesotho, Mozambic, Namibia şi Swaziland.

2. Taxele vamale asupra produselor originare din statele părți la APE din SADC se reduc sau se elimină, în conformitate cu dispoziţiile cuprinse în anexa 1.

3. Importurile produselor definite în anexa 2 vor face obiectul regimului de tranziţie prevăzut în respectiva anexă.

Articolul 26

Taxe vamale asupra produselor originare din CE

1. Produsele originare din CE se importă în Botswana, Lesotho, Namibia şi Swaziland în conformitate cu tratamentul descris în anexa 3.

2. Produsele originare din CE se importă în Mozambic în conformitate cu tratamentul descris în anexa 4.

3. Părţile convin să fuzioneze cele 2 anexe menţionate mai sus într-un singur calendar tarifar SADC APE la data introducerii în Mozambic a SA 2007. Fuziunea produce efecte ca urmare a unei decizii a consiliului mixt.

Articolul 27

Libera circulaţie a mărfurilor

1. Taxele vamale se percep o singură dată pentru mărfurile originare din CE sau din statele părți la APE din SADC pe teritoriul celeilalte părţi.

2. Orice taxă plătită la importul într-un stat parte la APE din SADC se returnează în întregime la reexportarea mărfurilor de pe teritoriul vamal al statului parte la APE din SADC în care s-a făcut primul import. Astfel de produse sunt supuse taxării în ţara de consum.

3. Părţile convin să coopereze în vederea facilitării circulaţiei mărfurilor şi simplificării procedurilor vamale.

Articolul 28

Tratamente mai favorabile care rezultă din acordurile de liber schimb

1. Cu privire la aspectele reglementate de prezentul capitol, CE acordă statelor părți la APE din SADC orice tratament mai favorabil care s-ar aplica în urma încheierii de către CE a unui acord de liber schimb cu părţi terţe ulterior semnării prezentului acord.

2. Cu privire la aspectele reglementate de prezentul capitol, statele părți la APE din SADC acordă CE orice tratament mai favorabil care s-ar aplica în urma încheierii de către statele părți la APE din SADC sau de către orice state semnatare ale APE din SADC care devin părţi la un acord de liber schimb cu orice mare putere comercială ulterior semnării prezentului acord.

3. În cazul în care un stat parte la APE din SADC poate demonstra că a primit de la o terţă parte un tratament considerabil mai favorabil decât acela oferit de CE, părţile vor iniţia consultări şi vor decide de comun acord privind punerea în aplicare a dispoziţiilor alineatului (2).

4. Dispoziţiile prezentului capitol nu sunt interpretate astfel încât să oblige CE sau un stat parte la APE din SADC să îşi acorde în mod reciproc orice tratament preferenţial aplicabil ca urmare a faptului că, la data semnării prezentului acord, CE sau oricare dintre statele părți la APE din SADC semnatare sunt părţi la un acord de liber schimb încheiat cu părţi terţe.

5. În sensul prezentului articol, prin „mare putere comercială” se înţelege orice ţară dezvoltată, sau orice ţară care deţine o cotă mai mare de 1 % din exporturile mondiale de mărfuri în cursul anului precedent intrării în vigoare a acordului de integrare economică menţionat la alineatul (2), sau un grup de ţări care, acţionând individual, colectiv sau prin intermediul unui acord de integrare economică deţine o cotă cumulată mai mare de 1,5 % din exporturile mondiale de mărfuri în cursul anului precedent intrării în vigoare a acordului de integrare economică menţionat la alineatul (2).

Articolul 29

Dispoziţii speciale privind cooperarea administrativă

1. Părţile convin asupra importanţei cruciale a cooperării administrative pentru punerea în aplicare şi controlul tratamentului preferenţial acordat în temeiul prezentului titlu şi îşi reiterează angajamentul de a combate neregulile şi frauda în domeniul vamal şi în domeniile conexe.

2. Părţile convin, de asemenea, să coopereze pentru a garanta că structurile instituţionale necesare le permit autorităţilor responsabile să răspundă eficient şi la timp cererilor de asistenţă.

3. În sensul prezentului articol şi fără a aduce atingere articolului 9 din protocolul 2, prin lipsa cooperării administrative se înţelege, inter alia:

(a) nerespectarea repetată a obligaţiilor de a verifica originea produsului (produselor) în cauză, în conformitate cu dispoziţiile articolului 34 din protocolul 1;

(b) refuzul repetat sau întârzierea nejustificată în ceea ce priveşte efectuarea verificărilor ulterioare ale dovezii de origine şi/sau comunicarea rezultatelor acestora, în conformitate cu dispoziţiile articolului 34 din protocolul 1;

(c) refuzul repetat sau întârzierea nejustificată în ceea ce priveşte obţinerea autorizaţiei de a realiza misiuni de cooperare administrativă pentru a verifica autenticitatea documentelor sau acurateţea informaţiilor necesare pentru acordarea tratamentului preferenţial în cauză în conformitate cu dispoziţiile articolului 7 din protocolul 2.

4. În sensul prezentului articol, pot fi constatate nereguli sau fraude, inter alia, atunci când are loc o creştere rapidă, fără o explicaţie legitimă, a importurilor de mărfuri care depăşesc nivelul obişnuit al capacităţii de producţie şi export a celeilalte părţi, corelată cu informaţii obiective privind nereguli sau fraude.

5. Atunci când una dintre părţi sau un stat parte la APE din SADC, după caz, constată, pe baza unor informaţii obiective, lipsa cooperării administrative şi/sau nereguli sau cazuri de fraudă, partea în cauză, în împrejurări excepţionale, poate suspenda temporar tratamentul preferenţial acordat produsului (produselor) în cauză sau tratamentul acordat pentru originea specificată în cauză, în conformitate cu prezentul articol. În sensul prezentului articol, împrejurări excepţionale reprezintă acele împrejurări care au sau pot avea un efect negativ semnificativ asupra unei părţi sau a unui stat parte la APE din SADC, după caz, dacă se continuă tratamentul preferenţial acordat pentru produsul (produsele) în cauză.

6. Aplicarea unei suspendări temporare are loc în următoarele condiţii:

(a) Partea sau statul parte la APE din SADC, după caz, care a constatat, pe baza unor informaţii obiective, lipsa cooperării administrative şi/sau nereguli sau un caz de fraudă comunică fără întârziere comitetului pentru comerţ şi dezvoltare constatările sale, furnizând informaţii obiective, şi lansează consultări în cadrul comitetului pentru comerţ şi dezvoltare, pe baza tuturor informaţiilor relevante şi a constatărilor obiective, în vederea găsirii unei soluţii acceptabile pentru ambele părţi.

(b) Atunci când părţile demarează consultări în cadrul comitetului pentru comerţ şi dezvoltare, astfel cum se prevede mai sus, şi nu reuşesc să ajungă la o soluţie acceptabilă în termen de trei luni de la notificare, partea sau statul în cauză parte la APE din SADC, după caz, poate suspenda temporar tratamentul preferenţial acordat produsului (produselor) în cauză şi tratamentul acordat pentru originea specificată în cauză. Această suspendare temporară se notifică de îndată comitetului pentru comerţ şi dezvoltare.

(c) Suspendările temporare efectuate în temeiul prezentului articol se limitează la ceea ce este necesar pentru a proteja interesele financiare ale părţii sau statului în cauză parte la APE din SADC. Acestea nu depăşesc o perioadă de şase luni, care poate fi prelungită. Suspendările temporare se notifică comitetului pentru comerţ şi dezvoltare de îndată după adoptarea lor. Acestea fac obiectul unor consultări periodice în cadrul comitetului pentru comerţ şi dezvoltare, în special pentru a li se pune capăt de îndată ce condiţiile de aplicare nu mai sunt întrunite.

Articolul 30

Gestionarea erorilor administrative

Părţile îşi recunosc reciproc dreptul de a corecta erorile administrative pe parcursul punerii în aplicare a prezentului acord. În cazul în care sunt identificate erori, oricare dintre părţi poate solicita comitetului pentru comerţ şi dezvoltare să examineze posibilitatea adoptării tuturor măsurilor adecvate pentru a remedia situaţia.

Articolul 31

Uniuni vamale şi zone de liber schimb

1. Prezentul acord nu constituie un obstacol pentru menţinerea sau încheierea de uniuni vamale, de zone de liber schimb sau de alte acorduri între oricare dintre părţi şi ţări terţe, în măsura în care nu au ca efect modificarea drepturilor şi obligaţiilor prevăzute de prezentul acord.

2. CE şi statele părți la APE din SADC se consultă în cadrul consiliului mixt în ceea ce priveşte acordurile de instituire sau modificare de uniuni vamale sau de zone de liber schimb şi, unde este cazul, cu privire la orice alte aspecte importante legate de politicile lor comerciale cu ţările terţe.

TITLUL II

INSTRUMENTE DE PROTECŢIE COMERCIALĂ

CAPITOLUL 5

Articolul 32

Măsuri antidumping şi compensatorii

Drepturile şi obligaţiile CE sau ale statelor părți la APE din SADC cu privire la aplicarea măsurilor antidumping sau compensatorii sunt guvernate de acordurile OMC relevante. Orice diferend cu privire la aceste măsuri poate fi soluţionat numai pe baza procedurilor OMC de soluţionare a diferendelor.

Articolul 33

Măsuri de salvgardare multilaterale

1. Sub rezerva dispoziţiilor prezentului articol, nicio dispoziţie a prezentului acord nu împiedică statele părți la APE din SADC şi CE să adopte măsuri în conformitate cu articolul XIX din GATT 1994, Acordul OMC privind măsurile de salvgardare şi articolul 5 din Acordul privind agricultura anexat la Acordul de la Marrakech de instituire a Organizaţiei Mondiale a Comerţului şi orice alte acorduri OMC relevante.

2. Fără a aduce atingere dispoziţiilor alineatului (1), ţinând cont de obiectivele de dezvoltare generale ale prezentului acord şi de dimensiunea redusă a economiilor statelor părți la APE din SADC, CE exclude importurile provenite din orice stat parte la APE din SADC de la orice măsuri adoptate în conformitate cu articolul XIX din GATT 1994, Acordul OMC privind măsurile de salvgardare şi articolul 5 din Acordul privind agricultura.

3. Dispoziţiile alineatului (2) se aplică pentru o perioadă de cinci ani, începând de la data intrării în vigoare a acordului. Cel târziu cu 120 de zile înainte de încheierea acestei perioade, consiliul mixt SADC-CE reexaminează aplicarea dispoziţiilor respective având în vedere nevoile de dezvoltare specifice ale statelor părți la APE din SADC pentru a stabili dacă aplicarea acestora ar trebui extinsă pentru o perioadă suplimentară.

4. Dispoziţiilor alineatului (1) nu li se aplică dispoziţiile de soluţionare a diferendelor din prezentul acord.

Articolul 34

Salvgardare bilaterală

1. Fără a aduce atingere articolului 33, în urma examinării soluţiilor alternative, o parte poate aplica măsuri de salvgardare pe o perioadă limitată, care să deroge de la dispoziţiile articolelor 25 şi 26, în condiţiile şi în conformitate cu procedurile prevăzute la prezentul articol.

2. Măsurile de salvgardare menţionate la alineatul (1) din prezentul articol pot fi adoptate atunci când un produs originar din una dintre părţi este importat pe teritoriul celeilalte părţi în cantităţi atât de importante şi în astfel de condiţii încât cauzează sau riscă să cauzeze:

(a) un prejudiciu grav ramurii industriei naţionale care fabrică produse similare sau produse direct concurente pe teritoriul părţii importatoare sau

(b) disfuncţionalităţi într-un sector al economiei producătoare de produse similare sau de produse direct concurente, în special în cazul în care aceste disfuncţionalităţi cauzează dificultăţi sau probleme sociale majore care ar putea cauza o gravă deteriorare a situaţiei economice a părţii importatoare sau

(c) disfuncţionalităţi pe pieţele de produse agricole similare sau direct concurente (4) sau ale mecanismelor care reglementează acele pieţe.

3. Măsurile de salvgardare menţionate la prezentul articol nu depăşesc ceea ce este necesar pentru a preveni sau a remedia prejudiciul grav sau disfuncţionalităţile, astfel cum sunt definite la alineatul (2) din prezentul articol.

4. Măsurile de salvgardare respective care pot fi luate de partea importatoare pot să cuprindă numai una sau mai multe din următoarele acţiuni:

(a) suspendarea reducerii suplimentare a nivelului taxei de import pentru produsul în cauză, prevăzută de prezentul acord, sau

(b) creşterea taxei vamale asupra produsului în cauză până la un nivel care nu depăşeşte taxa vamală consolidată a OMC, sau

(c) introducerea contingentelor tarifare pentru produsul în cauză.

5. Fără a aduce atingere alineatelor (1), (2) şi (3) din prezentul articol, în cazul în care un produs originar din unul sau mai multe state părți la APE din SADC este importat în una sau mai multe regiuni ultraperiferice ale CE în cantităţi atât de importante şi în astfel de condiţii încât cauzează sau riscă să cauzeze una din situaţiile menţionate la alineatul (2) literele (a), (b) şi (c) din prezentul articol unui sector de producţie similar sau aflat în concurenţă directă, CE poate să adopte măsuri de supraveghere sau de salvgardare limitate la regiunea sau regiunile în cauză, în conformitate cu procedurile prevăzute la alineatele (6)-(9).

6. (a) Fără a aduce atingere alineatelor (1), (2) şi (3) din prezentul articol, în cazul în care un produs originar din CE este importat într-un stat parte la APE din SADC în cantităţi atât de importante şi în astfel de condiţii încât cauzează sau riscă să cauzeze una din situaţiile menţionate la alineatul (2) literele (a), (b) şi (c) de mai sus, statul parte la APE din SADC în cauză poate să adopte măsuri de supraveghere sau de salvgardare limitate la teritoriul său, în conformitate cu procedurile prevăzute la alineatele (7)-(10) din prezentul articol. (b) Un stat parte la APE din SADC poate să adopte măsuri de salvgardare, în conformitate cu dispoziţiile alineatului (2) din prezentul articol, în cazul în care, ca rezultat al reducerii taxelor, un produs originar din CE este importat pe teritoriul său în cantităţi atât de importante şi în astfel de condiţii încât cauzează sau riscă să cauzeze disfuncţionalităţi unei industrii incipiente producătoare de produse similare sau direct concurente. Dispoziţia este aplicabilă numai pentru o perioadă de 12 ani pentru Botswana, Namibia şi Swaziland sau de 15 ani pentru ţările cel mai puţin dezvoltate, de la data intrării în vigoare a prezentului acord. Perioada de aplicare poate fi prelungită pe baza unui revizuiri de către consiliul mixt, având în vedere nivelul general de dezvoltare realizat de statele părți la APE din SADC. Măsurile trebuie adoptate în conformitate cu procedurile prevăzute la alineatele (6)-(9) din prezentul articol.

7. (a) Măsurile de salvgardare menţionate la prezentul articol sunt menţinute în vigoare numai în perioada necesară pentru a preveni sau remedia prejudiciul grav sau disfuncţionalităţile, astfel cum sunt definite la alineatele (2), (5) şi (6) din prezentul articol. (b) Măsurile de salvgardare menţionate la prezentul articol nu pot fi aplicate pentru o perioadă care depăşeşte doi ani. În cazul în care circumstanţele care au justificat instituirea măsurilor de salvgardare continuă să existe, aceste măsuri pot fi prelungite pentru o perioadă suplimentară de maximum doi ani. În cazul în care unul sau mai multe state părți la APE din SADC aplică o măsură de salvgardare, sau în cazul în care CE aplică o măsură limitată la teritoriul uneia sau mai multor regiuni ultraperiferice, astfel de măsuri pot fi instituite totuşi pentru o perioadă de maximum patru ani, iar în cazul în care circumstanţele care au justificat instituirea măsurilor de salvgardare continuă să existe, acestea pot fi prelungite pentru o perioadă suplimentară de patru ani. (c) Măsurile de salvgardare menţionate la prezentul articol care depăşesc un an conţin dispoziţii clare care prevăd eliminarea lor treptată până la sfârşitul perioadei stabilite cel târziu. (d) Nu poate fi aplicată nicio măsură de salvgardare menţionată la prezentul articol importului unui produs care a făcut deja obiectul unei astfel de măsuri, timp de cel puţin un an de la data expirării măsurii respective.

8. Pentru punerea în aplicare a alineatelor anterioare, se aplică următoarele dispoziţii:

(a) În cazul în care una dintre părţi consideră că există una din circumstanţele prevăzute la alineatele (2), (5) şi/sau (6), aceasta înaintează de îndată problema spre examinare comitetului pentru comerţ şi dezvoltare.

(b) Comitetul pentru comerţ şi dezvoltare poate formula recomandările necesare pentru remedierea circumstanţelor apărute. În cazul în care comitetul pentru comerţ şi dezvoltare nu formulează nicio recomandare pentru remedierea circumstanţelor sau în cazul în care nu s-a găsit nicio altă soluţie satisfăcătoare în termen de 30 de zile de la sesizarea comitetului pentru comerţ şi dezvoltare, partea importatoare poate adopta măsurile adecvate pentru a remedia situaţia în conformitate cu prezentul articol.

(c) Înainte de adoptarea oricărei măsuri prevăzute la prezentul articol sau în cazurile în care se aplică alineatul (9), partea sau statul parte la APE din SADC în cauză furnizează în cel mai scurt timp comitetului pentru comerţ şi dezvoltare toate informaţiile relevante necesare unei analize în profunzime a situaţiei, în vederea găsirii unei soluţii acceptabile pentru părţile în cauză.

(d) La alegerea măsurilor de salvgardare în conformitate cu prezentul articol, se acordă prioritate celor care perturbă cel mai puţin funcţionarea prezentului acord.

(e) Orice măsuri de salvgardare adoptate în temeiul prezentului articol se notifică de îndată comitetului pentru comerţ şi dezvoltare şi fac obiectul unor consultări periodice în cadrul acestuia, în special în vederea stabilirii unui calendar al eliminării acestora, de îndată ce circumstanţele permit acest lucru.

9. În cazul unor împrejurări critice în care întârzierile ar provoca daune greu de reparat, partea importatoare în cauză, fie că este, după caz, CE sau unul sau mai multe state părți la APE din SADC, poate adopta cu titlu provizoriu măsurile prevăzute la alineatele (3), (5) şi/sau (6), fără a respecta cerinţele de la alineatul (8). Aceste măsuri pot fi luate pentru o perioadă maximă de 180 de zile în cazul în care măsurile sunt adoptate de CE şi de 200 de zile în cazul în care măsurile sunt adoptate de unul sau mai multe state părți la APE din SADC, după caz sau în cazul în care măsurile luate de CE sunt limitate la teritoriul uneia sau mai multor regiuni ultraperiferice. Durata acestor măsuri provizorii este socotită ca o parte a perioadei iniţiale şi a oricărei prelungiri menţionate la alineatul (6). În adoptarea acestor măsuri provizorii, se ţine cont de interesul tuturor părţilor implicate. Partea importatoare în cauză informează cealaltă parte în cauză şi înaintează de îndată cazul spre examinare comitetului pentru comerţ şi dezvoltare.

10. Dacă o parte importatoare supune importul unui produs unei proceduri administrative care are drept scop furnizarea rapidă de informaţii privind evoluţia fluxurilor comerciale care pot provoca problemele menţionate la prezentul articol, aceasta informează fără întârziere comitetul pentru comerţ şi dezvoltare.

11. Măsurilor de salvgardare adoptate în temeiul dispoziţiilor prezentului articol nu li se aplică dispoziţiile OMC de soluţionare a diferendelor.

CAPITOLUL 6

Măsuri netarifare

Articolul 35

Interzicerea restricţiilor cantitative

De la intrarea în vigoare a prezentului acord, vor fi eliminate orice interdicţii sau restricţii la importuri sau exporturi de mărfuri între părţi, altele decât taxele vamale, taxele, redevenţele şi alte impuneri prevăzute la articolul 22 din prezentul acord, aplicate prin intermediul contingentelor, licenţelor de import sau de export sau al altor măsuri, mai puţin în cazul celor justificate pe baza excepţiilor de la articolul XI din GATT 1994. Nu se introduce nicio măsură nouă de acest tip. Dispoziţiile prezentului articol nu aduc atingere dispoziţiilor articolului 32 titlul II privind măsurile antidumping şi compensatorii.

Articolul 36

Tratament naţional în materie de impozitare şi reglementare internă

1. Importurile produselor originare din cealaltă parte nu se supun, direct sau indirect, unor taxe sau alte impuneri interne, de orice natură, superioare celor aplicate, direct sau indirect, produselor naţionale similare. De asemenea, părţile şi statele părți la APE din SADC nu aplică alte forme de taxe interne sau alte impuneri interne în aşa fel încât să ofere protecţie produselor interne.

2. Importurilor produselor originare din cealaltă parte nu li se acordă un tratament mai puţin favorabil decât cel acordat produselor naţionale similare în ceea ce priveşte toate actele cu putere de lege, normele administrative, precum şi cerinţele care afectează vânzarea, oferirea spre vânzare, cumpărarea, transportul, distribuţia şi utilizarea acestor produse pe piaţa internă. Dispoziţiile prezentului alineat nu exclud aplicarea unor tarife diferenţiate pentru transportul intern, bazate în exclusivitate pe exploatarea economică a mijloacelor de transport şi nu pe originea produsului.

3. Nicio parte sau stat parte la APE din SADC nu instituie sau menţine în vigoare reglementări cantitative interne referitoare la amestecul, prelucrarea sau utilizarea produselor în cantităţile sau proporţiile specificate, care impun, direct sau indirect, ca orice cantitate sau proporţie specificată a unui produs care face obiectul reglementării respective să provină din surse naţionale. De asemenea, nicio parte sau stat parte la APE din SADC nu aplică alte reglementări cantitative interne în aşa fel încât să ofere protecţie producţiei naţionale.

4. Dispoziţiile prezentului articol nu împiedică plata subvenţiilor rezervate exclusiv producătorilor naţionali, inclusiv plăţile acordate producătorilor naţionali provenite din încasările din taxe sau impuneri interne aplicate în conformitate cu dispoziţiile prezentului articol şi subvenţiile acordate prin intermediul achiziţiilor publice de produse naţionale.

CAPITOLUL 7

Regimul vamal şi facilitarea comerţului

Articolul 37

Obiective

Obiectivele părţilor în prezentul capitol sunt:

1. să consolideze cooperarea în domeniul vamal şi al facilitării comerţului pentru a garanta că legislaţia şi procedurile relevante, precum şi capacitatea administrativă a autorităţilor competente îndeplinesc obiectivele de control eficient şi de promovare a facilitării comerţului;

2. să promoveze armonizarea legislaţiei şi a procedurilor vamale;

3. să garanteze că obiectivele legitime de politică publică, inclusiv cele legate de siguranţă şi prevenire a fraudelor în domeniul vamal şi a facilitării comerţului nu sunt compromise în nici un fel; şi

4. să pună la dispoziţia statelor părți la APE din SADC suficient sprijin pentru ca administraţiile vamale ale acestora să pună în aplicare în mod eficient prezentul acord.

Articolul 38

Cooperare vamală şi administrativă

1. Pentru a garanta respectarea dispoziţiilor din prezentul titlu şi pentru a răspunde în mod eficient obiectivelor prevăzute la articolul 37, părţile:

(a) fac schimb de informaţii privind legislaţia în domeniul vamal şi procedurile vamale;

(b) dezvoltă împreună iniţiative privind vămile şi facilitarea comerţului şi consolidarea capacităţilor administrative;

(c) fac schimb de experienţă şi de cele mai bune practici în domeniul combaterii corupţiei şi a fraudei în domeniile legate de prezentul capitol;

(d) fac schimb de experienţă şi de cele mai bune practici privind procedurile de import, export şi de tranzit şi privind aspecte legate de ameliorarea serviciilor pentru comunitatea de afaceri;

(e) fac schimb de experienţă şi cele mai bune practici privind facilitarea tranzitului;

(f) facilitează schimbul de experţi între administraţiile vamale; şi

(g) promovează coordonarea între agenţiile conexe, atât la nivel intern, cât şi peste hotare.

2. CE şi statele părți la APE din SADC vor pregăti şi dezvolta o cooperare sporită privind punerea în aplicare a Standardelor-cadru privind securitatea şi facilitarea comerţului mondial ale Organizaţiei Mondiale a Vămilor. Condiţiile, astfel cum sunt stipulate de Organizaţia Mondială a Vămilor, vor trebui respectate şi, în special, legislaţia relevantă şi măsurile din acest domeniu vor trebui puse în aplicare în CE şi în statele părți la APE din SADC menţionate. Această cooperare va include iniţiative având ca scop colaborarea în vederea recunoaşterii reciproce a statutului de operator economic agreat (OEA) şi schimbul de informaţii prealabile care permit o evaluare şi o gestionare eficientă a riscurilor având ca scop siguranţa.

3. Fără a aduce atingere alineatelor (1) şi (2), părţile îşi acordă asistenţă administrativă reciprocă în domeniul vamal, în conformitate cu dispoziţiile protocolului 2 privind asistenţa administrativă reciprocă în domeniul vamal.

Articolul 39

Legislaţia în domeniul vamal şi procedurile vamale

1. Părţile convin asupra faptului că legislaţiile şi procedurile lor comerciale şi vamale se bazează pe:

(a) Convenţiei de la Kyoto revizuită privind simplificarea şi armonizarea procedurilor vamale, elementele de fond ale Standardelor-cadru privind securitatea şi facilitarea comerţului mondial ale Organizaţiei Mondiale a Vămilor, Convenţia internaţională privind sistemul armonizat şi alte instrumente şi standarde aplicabile în domeniul vămilor şi al comerţului;

(b) necesitatea de a proteja şi facilita comerţul legitim;

(c) necesitatea de a evita sarcini discriminatorii şi care nu sunt necesare asupra operatorilor economici, necesitatea de a asigura protecție împotriva fraudei şi a corupţiei şi necesitatea de a pune la dispoziţie facilități suplimentare pentru operatorii care ajung la un înalt nivel de conformitate;

(d) necesitatea ca fiecare parte să aplice un document unic administrativ sau un echivalent electronic;

(e) utilizarea unor tehnici vamale moderne, inclusiv evaluarea riscului, proceduri simplificate pentru introducerea şi acordarea liberului de vamă pentru mărfuri, controalele ulterioare acordării liberului de vamă şi audit contabil al societăţilor;

(f) transparenţă, eficacitate şi proporţionalitate, cu scopul de a reduce costurile şi pentru a ameliora previzibilitatea pentru operatorii economici;

(g) necesitatea practicării nediscriminării în raport cu cerinţele şi procedurile care se aplică la importul, exportul şi tranzitul mărfurilor, deşi este acceptat faptul că transporturile de mărfuri ar putea fi tratate în mod diferit în funcţie de criteriile obiective de evaluare a riscului;

(h) dezvoltarea progresivă a sistemelor, inclusiv a celor bazate pe tehnologia informaţiilor, atât pentru operaţiunile de export, cât şi pentru cele de import, pentru a facilita schimbul de informaţii între operatorii economici, administraţiile vamale şi alte agenţii;

(i) adoptarea de sisteme care facilitează importul de mărfuri prin utilizarea procedurilor şi proceselor vamale simplificate, inclusiv vămuirea înainte de sosire;

(j) eliminarea oricăror cerinţe privind recurgerea obligatorie la controale înainte de expediere, în conformitate cu definiţia din Acordul OMC privind inspecţia înainte de expediere sau a măsurilor echivalente;

(k) aplicarea de norme care să asigure că orice sancţiuni impuse pentru încălcări minore ale reglementărilor vamale sau ale cerinţelor procedurale sunt proporţionale şi, prin aplicarea lor, nu ocazionează întârzieri nejustificate ale procedurilor vamale;

(l) un sistem de hotărâri prealabile obligatorii în ceea ce priveşte aspectele vamale, în special privind încadrarea tarifară şi regulile de origine, în conformitate cu normele prevăzute în legislaţia acestora;

(m) facilitarea operaţiunilor de tranzit;

(n) eliminarea tuturor cerinţelor privind recurgerea obligatorie la agenţii vamali independenţi; precum şi

(o) norme transparente, nediscriminatorii şi proporţionale în ceea ce priveşte autorizarea agenţilor vamali.

2. Pentru a îmbunătăţi metodele de lucru şi pentru a garanta transparenţa şi eficacitatea operaţiunilor vamale, părţile:

(a) asigură menţinerea unor înalte standarde de integritate, prin aplicarea măsurilor anticorupţie în acest domeniu;

(b) fac noi paşi în sensul reducerii, simplificării şi standardizării datelor şi a documentaţiei cerute de autorităţile vamale şi de alte agenţii implicate;

(c) simplifică, acolo unde este posibil, cerinţele şi formalităţile pentru acordarea liberului de vamă şi vămuirea rapidă a mărfurilor;

(d) instituie proceduri eficiente, rapide şi nediscriminatorii, care să permită dreptul de a face recurs împotriva acţiunilor, hotărârilor şi deciziilor administrative ale autorităţilor vamale sau ale altor agenţii, care afectează importul, exportul sau mărfurile aflate în tranzit. Procedurile de recurs trebuie să fie uşor accesibile tuturor operatorilor, inclusiv întreprinderilor mici şi mijlocii; şi

(e) creează mediul necesar pentru punerea în aplicare eficientă a cerinţelor legislative.

Articolul 40

Facilitarea operaţiunilor de tranzit

1. Părţile sau statele părți la APE din SADC, după caz, asigură liberul tranzit al mărfurilor pe teritoriul lor, pe itinerarul cel mai convenabil pentru tranzit. Orice controale sau cerinţe trebuie să fie nediscriminatorii, proporţionale şi aplicate în mod uniform.

2. Fără a aduce atingere derulării controalelor vamale legitime, părţile acordă mărfurilor în tranzit un tratament nu mai puţin favorabil decât cel acordat mărfurilor proprii, la export, import şi la circulaţia acestora.

3. Părţile sau statele părți la APE din SADC, după caz, instituie regimuri de transport sub control vamal care permit tranzitul mărfurilor fără obligaţia de a plăti taxe vamale şi alte impuneri, sub rezerva depunerii garanţiilor adecvate.

4. Părţile sau statele părți la APE din SADC, după caz, promovează şi pun în aplicare regimuri regionale de tranzit.

5. Părţile sau statele părți la APE din SADC, după caz, utilizează standardele şi instrumentele internaţionale relevante pentru tranzitare.

6. Părţile sau statele părți la APE din SADC, după caz, promovează coordonarea între agenţiile conexe, atât la nivel intern, cât şi peste hotare.

Articolul 41

Redevenţe şi impuneri

1. Redevenţele şi impunerile se ridică la o sumă rezonabilă şi nu costă mai mult decât serviciile prestate în legătură cu orice tranzacţie specifică. Acestea nu se calculează pe o bază valorică.

2. Nu se aplică redevenţe şi impuneri pentru servicii consulare.

Articolul 42

Relaţiile cu mediul de afaceri

Părţile convin:

1. să garanteze că întreaga legislaţie vamală, toate procedurile, toate redevenţele şi impunerile, precum şi, ori de câte ori este posibil, explicaţiile utile sunt puse la dispoziţia publicului, pe cât posibil prin mijloace electronice;

2. asupra necesităţii, pe cât posibil, a unor consultări periodice şi în timp util cu reprezentanţii comerciali privind propunerile legislative şi procedurile referitoare la aspectele vamale şi cele în materie de comerţ;

3. că, unde este cazul, legislaţia şi procedurile noi sau modificate şi intrarea în vigoare a acestora sunt introduse într-un mod care să le permită comercianţilor să fie pregătiţi pentru a le respecta. Părţile se angajează să facă publice informaţiile disponibile relevante de natură administrativă, inclusiv cerinţele şi procedurile de intrare, orarele şi modul de funcţionare ale birourilor vamale situate în porturi şi în punctele de trecere a frontierei, precum şi punctele de contact pentru cererile de informaţii; şi

4. să favorizeze cooperarea între operatorii economici şi administraţiile competente prin utilizarea de instrumente precum memorandumurile de înţelegere.

Articolul 43

Evaluarea vamală

1. Acordul privind punerea în aplicare a articolului VII din GATT 1994 reglementează normele de evaluare vamală aplicate schimburilor comerciale care fac obiectul prezentului acord.

2. Părţile cooperează în vederea adoptării unei abordări comune privind chestiunile legate de evaluarea vamală.

Articolul 44

Armonizarea standardelor vamale la nivel regional

Părţile promovează armonizarea legislaţiei, procedurilor, standardelor şi cerinţelor din domeniul vamal. Conţinutul şi ritmul acestui proces este stabilit de fiecare dintre părţi.

Articolul 45

Sprijinul acordat administraţiilor vamale ale statelor părți la APE din SADC

1. Părţile recunosc importanţa sprijinirii administraţiilor vamale ale statelor părți la APE din SADC în vederea punerii în aplicare a prezentului capitol, în conformitate cu dispoziţiile părţii I, capitolul 2 din prezentul acord.

2. Domeniile prioritare pentru acordarea sprijinului sunt:

(a) utilizarea unor tehnici vamale moderne, inclusiv: (i) gestionarea riscurilor, (ii) controalele ulterioare acordării liberului de vamă şi (iii) automatizarea procedurilor vamale;

(b) Controlul evaluării vamale, încadrarea şi regulile de origine, inclusiv în vederea îndeplinirii cerinţelor de la articolul 39 alineatul (1) litera (j) din prezentul acord;

(c) Facilitarea tranzitului şi sporirea eficacităţii regimurilor regionale de tranzit;

(d) Aspecte de transparenţă legate de publicarea şi administrarea tuturor reglementărilor în domeniul comercial, precum şi a tuturor redevenţelor şi a formalităţilor corespunzătoare;

(e) Introducerea şi punerea în aplicare a procedurilor şi practicilor care reflectă instrumentele şi standardele internaţionale aplicabile în domeniul vamal şi al comerţului, printre altele Convenţia de la Kyoto pentru simplificarea şi armonizarea procedurilor vamale şi Standardele-cadru privind securitatea şi facilitarea comerţului mondial ale OMV.

3. Părţile recunosc necesitatea unor studii de evaluare a nevoilor specifice care să ţină seama de situaţia fiecărei ţări, utilizând instrumentele de evaluare a nevoilor ale OMC şi OMV sau orice alte instrumente asupra cărora s-a convenit de comun acord.

Articolul 46

Dispoziţii tranzitorii

1. Părţile recunosc necesitatea unor regimuri tranzitorii pentru a asigura o bună punere în aplicare a dispoziţiilor prezentului capitol.

2. În vederea necesităţii de a-şi spori capacitatea în domeniul vamal şi al facilitării comerţului şi fără a aduce atingere angajamentelor lor în cadrul OMC, statele părți la APE din SADC beneficiază de o perioadă de tranziţie de cinci ani pentru a se conforma cerinţelor menţionate la articolele 39, 40, 41 şi 42 din prezentul capitol, în cazul în care necesitatea pentru dezvoltarea capacităţilor există la data intrării în vigoare a prezentului acord.

3. Consiliul mixt poate acorda o prelungire de doi ani a acestei perioade de tranziţie în cazul în care capacitatea necesară nu a fost atinsă.

Articolul 47

Comitetul special privind aspectele vamale şi facilitarea comerţului

1. Părţile instituie un comitet special privind aspectele vamale şi facilitarea comerţului, alcătuit din reprezentanţi ai părţilor.

2. Funcţiile comitetului special privind aspectele vamale şi facilitarea comerţului sunt, printre altele:

(a) monitorizarea punerii în aplicare şi administrării dispoziţiilor prezentului capitol şi ale protocolului privind regulile de origine;

(b) punerea la dispoziţie a unui forum pentru consultări şi discuţii privind orice aspecte legate de vămi, inclusiv regulile de origine, procedurile vamale generale, evaluarea vamală, încadrarea tarifară, tranzitarea şi asistenţa administrativă reciprocă în domeniul vamal;

(c) sporirea cooperării privind dezvoltarea, aplicarea şi executarea regulilor de origine şi a procedurilor vamale conexe, procedurile vamale generale şi asistenţa administrativă reciprocă în domeniul vamal;

(d) sporirea cooperării privind dezvoltarea capacităţilor şi asistenţa tehnică;

(e) urmărirea punerii în aplicare a articolului 44 din prezentul acord; şi

(f) orice alte aspecte convenite între părţi cu privire la prezentul capitol.

3. Data şi ordinea de zi a reuniunilor comitetului special privind aspectele vamale şi facilitarea comerţului sunt convenite în prealabil de către părţi.

4. Comitetul special privind aspectele vamale şi facilitarea comerţului este prezidat alternativ de fiecare dintre părţi.

5. Comitetul special privind aspectele vamale şi facilitarea comerţului raportează comitetului pentru comerţ şi dezvoltare.

CAPITOLUL 8

Bariere tehnice în calea comerţului

Articolul 48

Obligaţii multilaterale

1. Părţile îşi confirmă angajamentul cu privire la drepturile şi obligaţiile prevăzute de Acordul OMC privind barierele tehnice în calea comerţului (denumit în continuare „Acordul BTC”).

2. Aceste drepturi şi obligaţii stau la baza activităţii părţilor în temeiul prezentului capitol.

Articolul 49

Obiective

1. Părţile convin să coopereze în vederea facilitării şi intensificării comerţului cu mărfuri între părţi prin identificarea, prevenirea şi eliminarea barierelor inutile din calea comerţului în condițiile Acordului BTC.

2. Părţile se angajează să colaboreze la consolidarea regională şi specifică a integrării şi cooperării statelor părți la APE din SADC privind aspecte legate de barierele tehnice în calea comerţului.

3. Părţile se angajează să înfiinţeze şi să sporească capacitatea tehnică a statelor părți la APE din SADC privind aspecte legate de barierele tehnice în calea comerţului.

Articolul 50

Domeniul de aplicare şi definiţii

1. Dispoziţiile prezentului capitol se aplică reglementărilor tehnice, standardelor, precum şi procedurilor de evaluare a conformităţii, astfel cum sunt definite în Acordul BTC, în măsura în care acestea afectează schimburile comerciale care fac obiectul prezentului acord.

2. În sensul prezentului capitol, se aplică definiţiile utilizate în Acordul BTC.

Articolul 51

Colaborare şi integrare regională

Părţile convin cu privire la importanţa colaborării dintre autorităţile naţionale şi regionale responsabile de aspecte legate de BTC, atât în sectorul public cât şi în cel privat, în vederea facilitării comerţului intraregional şi a comerţului dintre părţi, precum şi a procesului general de integrare regională şi se angajează să coopereze în acest scop.

Articolul 52

Transparenţă

Părţile reafirmă principiul transparenţei la aplicarea reglementărilor şi standardelor tehnice în conformitate cu Acordul BTC.

Părţile recunosc importanţa mecanismelor adecvate de consultare, notificare şi schimb de informaţii cu privire la standarde şi reglementări tehnice în conformitate cu Acordul BTC.

Articolul 53

Măsuri de identificare, prevenire şi eliminare a barierelor tehnice în calea comerţului

Părţile convin să identifice şi să pună în aplicare cele mai adecvate mecanisme din rândul celor sprijinite de Acordul BTC pentru aspectele sau sectoarele prioritare în cauză. Aceste mecanisme pot include:

1. intensificarea colaborării dintre acestea în vederea facilitării accesului pe pieţele fiecăreia, prin sporirea cunoaşterii şi înţelegerii reciproce a sistemelor fiecăreia în domeniul reglementărilor tehnice, al standardelor, metrologiei, acreditării şi al evaluării conformităţii;

2. schimbul de informaţii, identificarea şi punerea în aplicare a mecanismelor adecvate pentru aspecte şi sectoare specifice, şi anume alinierea la standarde internaţionale, încrederea în declaraţia de conformitate a furnizorului, utilizarea acreditării recunoscute la nivel internaţional pentru organismele de evaluare a conformităţii şi utilizarea regimurilor internaţionale de testare şi certificare a produselor;

3. identificarea şi organizarea intervenţiilor specifice sectoriale privind reglementările tehnice şi evaluarea conformităţii în scopul facilitării înţelegerii şi accesului pe pieţele acestora. Aceste sectoare vor fi alese ţinând seama de domeniile principale ale comerţului, inclusiv produsele prioritare;

4. dezvoltarea activităţilor şi a măsurilor de cooperare în vederea sprijinirii punerii în aplicare a drepturilor şi obligaţiilor rezultate din Acordul BTC;

5. dezvoltarea unor perspective şi abordări comune în ceea ce priveşte practicile în domeniul reglementărilor tehnice, inclusiv transparenţa, consultările, necesitatea şi proporţionalitatea, utilizarea standardelor internaţionale, a cerinţelor în evaluarea conformităţii, utilizarea evaluărilor impactului şi a riscurilor, asigurarea aplicării şi supravegherea pieţei, după caz;

6. promovarea armonizării, atunci când este posibil şi în domeniile de interes reciproc, către standarde internaţionale şi utilizarea acestor standarde în dezvoltarea reglementărilor tehnice şi a procedurilor de evaluare a conformităţii;

7. asumarea obligaţiei de a avea în vedere, în timp util, negocierea acordurilor de recunoaştere reciprocă în sectoarele care prezintă un interes economic comun;

8. promovarea colaborării dintre organizaţiile părţilor şi ale statelor părți la APE din SADC, după caz, responsabile cu reglementări tehnice, metrologie, standardizare, testare, certificare, inspecţie şi acreditare; şi

9. promovarea participării statelor părți la APE din SADC în cadrul organismelor internaţionale de standardizare.

Articolul 54

Punerea în aplicare

Părţile convin că, în conformitate cu prezentul capitol, comitetul pentru comerţ şi dezvoltare va avea următoarele competenţe:

1. monitorizarea şi revizuirea punerii în aplicare;

2. asigurarea coordonării şi consultării privind aspectele BTC;

3. identificarea şi revizuirea sectoarelor şi produselor prioritare şi a domeniilor prioritare pentru cooperare rezultate din acestea; şi

4. transmiterea unor recomandări pentru modificările aduse acestuia, în cazul în care sunt necesare şi adecvate.

Articolul 55

Dezvoltarea capacităţilor şi asistenţa tehnică privind aspecte legate de barierele tehnice în calea comerţului

1. Părţile recunosc importanţa cooperării în domeniul reglementărilor tehnice, al standardelor, al metrologiei, al acreditării şi al evaluării conformităţii pentru realizarea obiectivelor prezentului capitol.

2. Părţile convin că domeniile prioritare pentru cooperare sunt următoarele:

(a) stabilirea mecanismelor corespunzătoare pentru împărtăşirea experienţei, inclusiv formarea adecvată menită să garanteze o competenţă tehnică corespunzătoare şi durabilă a organismelor de evaluare a standardizării şi conformităţii, îndeosebi cele din statele părți la APE din SADC, precum şi înţelegerea reciprocă între aceste organisme pe teritoriile părţilor;

(b) dezvoltarea capacităţilor statelor părți la APE din SADC în domeniul reglementărilor tehnice, al standardelor, al metrologiei, al acreditării şi al evaluării conformităţii inclusiv prin modernizarea sau înfiinţarea laboratoarelor şi a altor echipamente. În acest sens, părţile recunosc importanţa consolidării cooperării regionale şi necesităţii de a ţine cont de produsele şi sectoarele prioritare;

(c) dezvoltarea şi adoptarea, în statele părți la APE din SADC, de reglementări tehnice, standarde, metrologie, proceduri de acreditare şi de evaluare a conformităţii bazate pe standarde internaţionale relevante armonizate;

(d) sprijinirea participării statelor părți la APE din SADC la activităţile de standardizare, acreditare şi metrologie internaţionale; şi

(e) dezvoltarea unor puncte de informare şi notificare privind BTC în statele părți la APE din SADC.

CAPITOLUL 9

Măsuri sanitare şi fitosanitare

Articolul 56

Obligaţii multilaterale

1. Părţile reafirmă principiile şi obiectivele cuprinse în acordul SPS al OMC (denumit în continuare „Acordul SPS”), în Convenţia internaţională pentru protecţia plantelor (IPPC), Comisia Codex Alimentarius şi Organizaţia mondială pentru sănătatea animalelor (OIE).

2. Aceste principii şi obiective stau la baza activităţilor părţilor şi a statelor părți la APE din SADC, după caz, în sensul prezentului capitol.

Articolul 57

Obiective

1. Părţile convin să faciliteze comerţul şi investiţiile între statele părți la APE din SADC şi între părţi, garantând, în acelaşi timp, că măsurile adoptate se aplică numai în măsura în care sunt necesare pentru protejarea vieţii sau a sănătăţii oamenilor, animalelor sau plantelor, în conformitate cu dispoziţiile Acordului SPS.

2. Părţile se angajează să colaboreze la consolidarea regională şi specifică a integrării şi cooperării statelor părți la APE din SADC privind aspecte legate de măsurile sanitare şi fitosanitare (denumite în continuare „măsuri SPS”) şi să abordeze problemele rezultate din măsurile SPS asupra sectoarelor şi produselor prioritare (5) stabilite de comun acord acordând, în acelaşi timp, atenţia necesară integrării regionale.

3. Prin urmare, părţile convin să promoveze colaborarea bilaterală cu scopul de a recunoaşte nivelurile adecvate de protecţie ale măsurilor SPS.

4. Părţile convin să înfiinţeze şi să sporească capacitatea tehnică a statelor părți la APE din SADC de a pune în aplicare şi de a monitoriza măsurile SPS, inclusiv promovarea unei mai mari utilizări a standardelor internaţionale şi a altor aspecte privind SPS.

Articolul 58

Domeniul de aplicare şi definiţii

În sensul prezentului capitol, se vor aplica definiţiile utilizate în Acordul SPS şi organismele internaţionale de standardizare, şi anume Comisia Codex Alimentarius, Convenţia internaţională pentru protecţia plantelor (IPPC) şi Organizaţia mondială pentru sănătatea animalelor (OIE).

Articolul 59

Autorităţi competente

1. Respectivele autorităţi SPS sunt autorităţile competente din statele părți la APE din SADC şi CE pentru punerea în aplicare a măsurilor menţionate în prezentul capitol.

2. În conformitate cu prezentul acord, părţile sau statele părți la APE din SADC, după caz, se informează reciproc cu privire la autorităţile lor SPS competente şi cu privire la orice modificări ale acestora din urmă.

Articolul 60

Transparenţă

1. Părţile reafirmă principiul transparenţei la aplicarea măsurilor SPS, în conformitate cu Acordul SPS.

2. Părţile recunosc importanţa mecanismelor adecvate de consultare, notificare şi schimb de informaţii cu privire la măsurile SPS în temeiul Acordului SPS.

3. Partea care importă informează partea care exportă cu privire la orice modificări ale cerinţelor sanitare şi fitosanitare la import care pot afecta schimburile comerciale care fac obiectul prezentului capitol. Părţile se obligă să stabilească mecanismele pentru schimbul de astfel de informaţii, după caz.

4. Părţile aplică principiul împărţirii pe zone sau pe compartimente la definirea condiţiilor de import, ţinând seama de standardele internaţionale. De asemenea, zonele sau compartimentele cu un statut sanitar sau fitosanitar definit pot fi identificate şi propuse de către părţi împreună, de la caz la caz, când este posibil, pentru a evita perturbarea comerţului.

Articolul 61

Schimbul de informaţii

1. Părţile convin să stabilească un sistem de prevenire timpurie pentru a se asigura că statele părți la APE din SADC sunt informate în prealabil cu privire la măsurile SPS ale CE care pot afecta exporturile statelor părți la APE din SADC către UE. Acest sistem se va baza pe mecanisme existente, unde este cazul.

2. De asemenea, părţile sau statele părți la APE din SADC, după caz, convin să colaboreze pentru dezvoltarea ulterioară a reţelei de supraveghere epidemiologică a bolilor la animale, iar în domeniul fitosanitar, părţile vor schimba informaţii privind incidenţa dăunătorilor care prezintă un pericol cunoscut şi imediat pentru cealaltă parte.

Articolul 62

Punerea în aplicare

Părţile convin că, în conformitate cu prezentul capitol, comitetul pentru comerţ şi dezvoltare va avea următoarele competenţe:

1. monitorizarea şi revizuirea punerii în aplicare;

2. consilierea şi transmiterea unor recomandări pentru punerea în aplicare destinată să asigure atingerea obiectivelor sale;

3. punerea la dispoziţie a unui forum pentru discuţii şi pentru schimbul de informaţii, precum şi pentru abordarea aspectelor privind cooperarea;

4. transmiterea unor recomandări pentru modificările aduse acestuia, în cazul în care sunt necesare şi adecvate;

5. revizuirea sectoarelor şi produselor prioritare şi a domeniilor prioritare pentru cooperare rezultate din acestea;

6. sporirea cooperării privind dezvoltarea, aplicarea şi executarea măsurilor SPS; şi

7. orice alte aspecte relevante în acest sens.

Articolul 63

Consultări

Dacă oricare dintre părţi sau un stat parte la APE din SADC, după caz, consideră că o altă parte a luat măsuri care pot afecta sau au afectat accesul pe piaţa respectivei părţi, se vor ţine consultări adecvate pentru a se evita întârzieri nejustificate şi pentru a găsi o soluţie potrivită în conformitate cu Acordul SPS OMC. În acest sens, părţile vor comunica denumirile şi adresele punctelor de contact pentru expertiza sanitară şi fitosanitară cu scopul de a facilita comunicarea şi schimbul de informaţii.

Articolul 64

Crearea, dezvoltarea capacităţilor şi asistenţa tehnică privind măsurile sanitare şi fitosanitare

1. Părţile convin să promoveze cooperarea între instituţiile SPS din statele părți la APE din SADC şi instituţiile echivalente din CE.

2. Părţile convin să coopereze în vederea facilitării armonizării regionale a măsurilor şi a dezvoltării cadrelor de reglementare şi a politicilor adecvate în interiorul şi între statele părți la APE din SADC, sporind astfel comerţul şi investiţiile intraregionale.

3. Părţile convin că domeniile prioritare pentru cooperare sunt următoarele:

(a) dezvoltarea capacităţilor tehnice în sectoarele public şi privat ale statelor părți la APE din SADC pentru a permite controlul sanitar şi fitosanitar, inclusiv evenimente de formare şi de informare în materie de inspecţii, certificare, supraveghere şi control;

(b) dezvoltarea capacităţilor în statele părți la APE din SADC pentru a menţine şi a lărgi oportunităţile de acces pe pieţele lor;

(c) dezvoltarea capacităţilor pentru a garanta că măsurile adoptate nu devin bariere inutile în calea comerţului, recunoscând dreptul părţilor de a-şi stabili propriile niveluri de protecţie;

(d) ameliorarea capacităţilor tehnice pentru punerea în aplicare şi monitorizarea măsurilor SPS, inclusiv promovarea unei mai mari utilizări a standardelor internaţionale;

(e) promovarea cooperării privind punerea în aplicare a Acordului SPS, în special consolidarea punctelor de informare şi de notificare a statelor părți la APE din SADC, precum şi a oricăror altor aspecte privind organismele internaţionale de standardizare competente;

(f) dezvoltarea capacităţilor pentru analiza riscurilor, armonizare, conformare, testare, certificare, monitorizarea reziduurilor, trasabilitate şi acreditare, inclusiv prin modernizarea sau înfiinţarea de laboratoare sau alte echipamente care să ajute statele părți la APE din SADC să respecte standardele internaţionale. În acest sens, părţile recunosc importanţa consolidării cooperării regionale şi a necesităţii de a ţine cont de produsele şi sectoarele prioritare identificate în conformitate cu prezentul capitol; şi

(g) sprijinirea participării statelor părți la APE din SADC în cadrul organismelor internaţionale de standardizare relevante.

Apendicele I A Produse şi sectoare prioritare pentru armonizare în statele părți la APE din SADC Peşte, produse pescăreşti, produse de acvacultură, proaspete sau transformate Vite, oi şi păsări Carne proaspătă Produse prelucrate din carne Cereale Legume şi mirodenii Oleaginoase Nuci de cocos Copră Seminţe de bumbac Arahide Manioc Bere, sucuri Fructe uscate şi în conserve

Apendicele I B Produse şi sectoare prioritare la export din statele părți la APE din SADC către CE: Peşte, produse pescăreşti şi produse acvacultură, proaspete sau transformate Carne de vită şi produse din carne de vită Alte produse din carne Fructe şi sâmburi Legume Flori tăiate Cafea Zahăr

TITLUL III

PLĂŢI CURENTE ŞI CIRCULAŢIA CAPITALURILOR

CAPITOLUL 10

Articolul 65

Plăţi curente

1 Sub rezerva dispoziţiilor articolului 66 din prezentul acord, statele părți la APE din SADC şi CE, se angajează să nu impună nicio restricţie şi să permită efectuarea tuturor plăţilor privind tranzacţiile curente dintre rezidenţii CE şi cei ai statelor părți la APE din SADC, în monede liber-convertibile.

2. Statele părți la APE din SADC pot lua măsurile necesare pentru a garanta că dispoziţiile alineatului (1) din prezentul articol, care liberalizează plăţile curente, nu sunt utilizate de rezidenţii săi pentru a efectua scurgeri de capital neautorizate.

Articolul 66

Măsuri de salvgardare

1. În cazul în care, în circumstanţe excepţionale, plăţile şi circulaţia capitalurilor între părţi cauzează sau ameninţă să cauzeze dificultăţi majore pentru funcţionarea politicii monetare sau a politicii cursului de schimb în unul sau mai multe state părți la APE din SADC sau în unul sau mai multe state membre ale Uniunii Europene, CE sau statul parte la APE din SADC în cauză pot lua măsuri de salvgardare strict necesare în materie de circulaţie a capitalurilor, pentru o perioadă de maximum şase luni.

2. Consiliul mixt este informat de îndată cu privire la adoptarea oricărei măsuri de salvgardare şi, în cel mai scurt termen, cu privire la un calendar pentru eliminarea măsurii respective.

TITLUL IV

CAPITOLUL 11

Negocieri în curs pentru un APE complet

Articolul 67

A doua etapă de negocieri

Părţile convin să continue negocierile în 2008 pentru a lărgi domeniul de aplicare al prezentului acord. În sensul prezentului titlu, statele părți la APE din SADC sunt Botswana, Lesotho, Mozambic şi Swaziland. Celelalte state părți la APE din SADC se pot alătura procesului de negociere pe o bază similară. În acest scop, acestea vor notifica în scris CE şi celelalte state părți la APE din SADC.

1. Comerţul cu servicii (a) Părţile recunosc importanţa tot mai sporită a comerţului cu servicii pentru dezvoltarea economiilor acestora şi îşi reafirmă drepturile şi obligaţiile care revin fiecăreia în temeiul Acordului General privind Comerţul cu Servicii („GATS”). (b) Până cel târziu la 31 decembrie 2008, părţile vor finaliza negocierile privind liberalizarea serviciilor pe baza: (i) unui calendar de liberalizare pentru un sector de servicii pentru fiecare stat parte la APE din SADC participant; (ii) unui angajament privind un statu quo, astfel cum se menţionează la articolul V alineatul (1) litera (b) punctul (ii) din GATS, pentru toate sectoarele de servicii; şi (iii) un acord privind negocierea liberalizării progresive cu o acoperire sectorială substanţială în termen de trei ani de la încheierea APE complet.

2. Cooperare în materie de servicii (a) Părţile recunosc că dezvoltarea capacităţilor în domeniul comerţului poate sprijini dezvoltarea activităţilor economice, în special în sectoarele serviciilor. În acest sens, CE convine să sprijine dezvoltarea capacităţilor cu scopul de a consolida cadrul de reglementare al statelor părți la APE din SADC participante. (b) Până la stabilirea dispoziţiilor necesare pentru liberalizarea comerţului cu servicii, părţile vor defini obiectivele, principiile şi procedurile de cooperare specifice care vor însoţi liberalizarea comerţului.

3. Investiţii Părţile convin să negocieze un capitol privind investiţiile, ţinând seama de dispoziţiile relevante din protocolul SADC privind finanţele şi investiţiile cel târziu la 31 decembrie 2008.

4. Cooperare în materie de investiţii CE convine să pună la dispoziţie asistenţa tehnică adecvată pentru a facilita negocierile şi punerea în aplicare a capitolului privind investiţiile.

5. Concurenţă şi achiziţii publice CE convine să coopereze în vederea consolidării capacităţilor regionale în domeniile concurenţei şi achiziţiilor publice. Negocierile vor fi avute în vedere numai după stabilirea capacităţilor regionale adecvate.

PARTEA III

CAPITOLUL 12

Evitarea diferendelor şi soluţionarea acestora

Articolul 68

Obiectiv

Obiectivul prezentei părţi este de a evita sau de a soluţiona orice diferend între părţi.

Articolul 69

Domeniul de aplicare

1. Prezenta parte se aplică în cazul oricărui diferend privind interpretarea sau aplicarea prezentului acord, cu excepţia cazului în care există dispoziţii contrare exprese în prezentul acord.

2. Fără a aduce atingere alineatului (1), procedura stabilită la articolul 98 din Acordul de la Cotonou este aplicabilă în eventualitatea unui diferend privind finanţarea cooperării pentru dezvoltare între statele părți la APE din SADC şi CE.

Sectiunea I

Consultari si mediere

Articolul 70

Consultări

1. Părţile depun eforturi pentru soluţionarea oricărui diferend menţionat la articolul 69, prin iniţierea de consultări cu bună-credinţă, în scopul de a se ajunge la o soluţionare amiabilă.

2. O parte solicită consultări celeilalte părţi printr-o cerere scrisă, o copie fiind transmisă comitetului pentru comerţ şi dezvoltare, care identifică măsura contestată şi dispoziţiile din prezentul acord cu care partea consideră că măsura nu este în conformitate.

3. Se organizează consultări în termen de 40 de zile de la data primirii cererii. Consultările sunt considerate încheiate în termen de 60 de zile de la data primirii cererii, cu excepţia cazului în care părţile convin să continue consultările. Toate informaţiile comunicate pe parcursul consultărilor rămân confidenţiale.

4. Consultările privind aspectele urgente, inclusiv acelea privind mărfurile perisabile sau de sezon se organizează în termen de 15 zile de la data primirii cererii şi sunt considerate încheiate în termen de 30 de zile de la data primirii cererii.

5. În cazul în care consultările nu sunt organizate în termenele prevăzute la alineatul (3) sau, respectiv, la alineatul (4) sau în cazul în care consultările au fost încheiate şi nu s-a ajuns la nicio o soluţie de comun acord, partea reclamantă poate solicita instituirea unei comisii de arbitraj, în conformitate cu articolul 73.

Articolul 71

Mediere

1. În cazul în care consultările nu duc la o soluţie de comun acord, părţile pot conveni să recurgă la un mediator. Problema menţionată în cererea pentru consultări constituie obiectul medierii, sub rezerva cazului în care părţile hotărăsc altfel.

2. Avizul mediatorului poate include o recomandare privind modul de soluţionare a diferendului, în conformitate cu dispoziţiile prezentului acord. Avizul mediatorului nu are caracter obligatoriu.

3. Procedurile de mediere, cu precădere toate informaţiile comunicate şi poziţiile luate de părţi pe parcursul acestor proceduri rămân confidenţiale.

Sectiunea II

Proceduri privind solutionarea diferendelor - Procedura de arbitraj

Articolul 72

Iniţierea procedurii de arbitraj

1. În cazul în care părţile nu reuşesc să soluţioneze diferendul prin recurgerea la consultări, astfel cum se prevede la articolul 70, sau prin recurgerea la mediere, astfel cum se prevede la articolul 71, partea reclamantă poate solicita instituirea unei comisii de arbitraj.

2. Cererea de instituire a unei comisii de arbitraj este adresată în scris părţii pârâte şi comitetului pentru comerţ şi dezvoltare. În cererea sa, partea reclamantă identifică măsurile specifice contestate şi explică modul în care astfel de măsuri constituie o încălcare a dispoziţiilor prezentului acord.

Articolul 73

Instituirea comisiei de arbitraj

1. O comisie de arbitraj este formată din trei arbitri.

2. Fiecare parte la diferend numeşte un arbitru în termen de zece zile de la data primirii cererii privind instituirea comisiei de arbitraj. În termen de 20 de zile de la data primirii cererii privind instituirea comisiei de arbitraj, cei doi arbitri vor numi un al treilea arbitru care va fi preşedintele comisiei. Preşedintele nu trebuie să fie resortisant al uneia dintre părţi şi nici să aibă domiciliul permanent pe teritoriul părţilor.

3. În cazul în care nu sunt numiţi toţi cei trei arbitri în termen de 20 de zile sau, dacă, în termen de zece zile de la numirea celui de-al treilea arbitru, oricare dintre părţi obiectează în scris și motivat privind arbitrii aleşi în comitetul pentru comerţ şi dezvoltare, oricare dintre părţi poate cere preşedintelui comitetul pentru comerţ şi dezvoltare sau delegatului acestuia să selecteze cei trei membri prin tragere la sorţi din lista stabilită în temeiul articolului 87 din prezentul acord, unul dintre persoanele propuse de partea reclamantă, unul dintre persoanele propuse de partea pârâtă şi unul dintre arbitrii selectaţi de părţi în calitate de preşedinte. În cazul în care părţile convin asupra unuia sau mai multora dintre membrii comisiei de arbitraj, oricare dintre membrii rămaşi este selectat în conformitate cu procedura menţionată în prezentul alineat.

4. Preşedintele comitetului pentru comerţ şi dezvoltare sau delegatul acestuia selectează arbitrii în termen de cinci zile de la cererea menţionată la alineatul (3) din prezentul articol, depusă de una dintre părţi. Selectarea arbitrilor se face în prezenţa unui reprezentant al fiecărei părţi.

5. Data instituirii comisiei de arbitraj este data la care sunt selectaţi cei trei arbitri în mod definitiv.

Articolul 74

Raportul intermediar al comisiei

Comisia de arbitraj comunică părţilor un raport intermediar care include atât secţiunea descriptivă, cât şi constatările şi concluziile acesteia, de regulă, nu mai târziu de 120 de zile de la data instituirii comisiei de arbitraj. În caz de urgenţă, termenul limită este redus la 60 de zile. Orice parte poate prezenta observații în scris comisiei de arbitraj referitoare la aspecte precise din raportul intermediar al acesteia, în termen de 15 zile de la comunicarea raportului.

Articolul 75

Hotărârea comisiei de arbitraj

1. Comisia de arbitraj comunică părţilor şi comitetului pentru comerţ şi dezvoltare hotărârea sa în termen de 150 de zile de la data instituirii comisiei de arbitraj. Atunci când consideră că termenul menționat nu poate fi respectat, preşedintele comisiei de arbitraj trebuie să comunice în scris acest lucru părţilor şi comitetului pentru comerţ şi dezvoltare, precizând motivele întârzierii şi data la care comisia plănuieşte să îşi finalizeze activitatea. În niciun caz hotărârea nu este notificată la mai mult de 180 de zile de la data instituirii comisiei de arbitraj.

2. În cazuri de urgenţă, inclusiv în cele care privesc mărfurile perisabile şi de sezon, comisia de arbitraj depune toate eforturile pentru a-şi pronunţa hotărârea în termen de 90 de zile de la data instituirii acesteia. Comisia de arbitraj poate pronunţa o hotărâre preliminară în termen de zece zile de la instituirea sa, care să ateste dacă respectivul caz este urgent sau nu.

3. Fiecare dintre părţi poate solicita comisiei de arbitraj să formuleze o recomandare privind modul în care partea pârâtă sau, după caz, statul parte la APE din SADC în cauză, ar putea să asigure conformarea.

Secţiunea III

Conformarea

Articolul 76

Conformarea la hotărârea comisiei speciale de arbitraj

Partea pârâtă sau, după caz, statul în cauză parte la APE din SADC în cauză, ia toate măsurile necesare pentru a se conforma la hotărârea comisiei de arbitraj, iar părţile depun toate eforturile pentru a conveni asupra unui termen în care să se conformeze la hotărâre.

Articolul 77

Termenul rezonabil pentru conformare

1. În cel mult 30 de zile de la notificarea hotărârii comisiei de arbitraj părţilor, partea pârâtă notifică părţii reclamante şi comitetului pentru comerţ şi dezvoltare termenul rezonabil necesar pentru a se conformacu hotărârea comisiei de arbitraj.

2. De la data notificării transmise de partea pârâtă, părţile vor depune toate eforturile pentru a cădea de acord asupra acestui termen rezonabil. În cazul în care există un dezacord între părţi cu privire la termenul rezonabil deconformare cu hotărârea comisiei de arbitraj, partea reclamantă poate solicita în scris comisiei de arbitraj, în termen de 30 de zile de la notificarea efectuată în temeiul alineatului (1) din prezentul articol, să stabilească durata termenului rezonabil. Această cerere este notificată în acelaşi timp celeilalte părţi şi comitetului pentru comerţ şi dezvoltare. Comisia de arbitraj comunică părţilor şi comitetului pentru comerţ şi dezvoltare hotărârea sa în termen de 30 de zile de la data primirii cererii.

3. Atunci când stabileşte durata termenului rezonabil, comisia de arbitraj ia în considerare timpul necesar în mod normal părţii pârâte sau, după caz, statului parte la APE din SADC în cauză, să adopte măsuri legislative sau administrative comparabile cu cele identificate de partea pârâtă sau, după caz, de statul parte la APE din SADC în cauză, ca fiind necesare pentru asigurarea conformării. În egală măsură, comisia de arbitraj ia în considerare constrângerile în materie de capacitate şi nivelul diferit de dezvoltare care pot afecta adoptarea măsurilor necesare.

4. În cazul în care comisia de arbitraj iniţială sau unii dintre membrii săi nu pot să se întrunească din nou, se aplică procedura prevăzută la articolul 73 din prezentul acord. Termenul pentru notificarea hotărârii este de 45 de zile de la data primirii cererii menţionate la alineatul (2) din prezentul articol.

5. Termenul rezonabil poate fi extins pe baza acordului între părţile la diferend.

Articolul 78

Reexaminarea măsurilor adoptate pentru conformarea cu hotărârea comisiei de arbitraj

1. Partea pârâtă notifică cealaltă parte şi comitetul pentru comerţ şi dezvoltare, înainte de încheierea termenului rezonabil, cu privire la orice măsură adoptată pentru a se conforma la hotărârea comisiei de arbitraj.

2. În cazul în care există un dezacord între părţi cu privire la compatibilitatea oricăreia dintre măsurile notificate menţionate la alineatul (1) din prezentul articol cu dispoziţiile prezentului acord, partea reclamantă poate cere în scris comisiei de arbitraj să se pronunţe în această privinţă. Cererea identifică măsura specifică în discuţie şi explică modul în care măsura respectivă este incompatibilă cu dispoziţiile prezentului acord. Comisia de arbitraj îşi notifică hotărârea în termen de 90 de zile de la data primirii cererii. În cazuri de urgenţă, inclusiv în cele care privesc mărfuri perisabile şi de sezon, comisia de arbitraj îşi pronunţă hotărârea în termen de 45 de zile de la data primirii cererii.

3. În cazul în care comisia de arbitraj iniţială sau unii dintre membrii săi nu pot să se întrunească din nou, se aplică procedura prevăzută la articolul 73 din prezentul acord. Termenul pentru notificarea hotărârii este de 105 de zile de la data primirii cererii menţionate la alineatul (2) din prezentul articol.

Articolul 79

Soluţii temporare în caz de neconformare

1. În cazul în care partea pârâtă nu notifică orice măsură adoptată pentru a respecta hotărârea comisiei de arbitraj înainte de expirarea termenului rezonabil sau în cazul în care comisia de arbitraj hotărăşte că măsura notificată în conformitate cu articolul 78 alineatul (1) nu este compatibilă cu dispoziţiile prezentului acord, partea pârâtă sau, după caz, statul parte la APE din SADC în cauză, prezintă, în cazul în care partea reclamantă îi solicită acest lucru, o ofertă de compensare. Această ofertă de compensare poate include sau poate consta în compensare financiară, deşi nicio dispoziţie din prezentul acord nu obligă partea pârâtă sau, după caz, statul parte la APE din SADC în cauză, să ofere o astfel de compensare financiară.

2. În cazul în care nu se ajunge la niciun acord privind compensarea, în termen de 30 de zile de la încheierea termenului rezonabil sau de la hotărârea comisiei de arbitraj în temeiul articolului 78, conform căreia o măsură adoptată pentru a asigura conformarea nu este compatibilă cu prezentul acord, partea reclamantă are dreptul, în urma notificării celeilalte părţi, să adopte măsuri corespunzătoare. Astfel de măsuri pot fi adoptate fie de partea reclamantă sau, după caz, de statul în cauză parte la APE din SADC.

3. Atunci când adoptă astfel de măsuri, partea reclamantă sau, după caz, statul parte la APE din SADC în cauză, urmăreşte să selecteze măsuri care afectează în cea mai redusă măsură atingerea obiectivelor prezentului acord şi ia în considerare impactul acestora atât asupra economiei părţii pârâte, cât şi asupra fiecărui stat parte la APE din SADC în parte.

4. În cazul în care CE nu notifică măsurile adoptate pentru a respecta hotărârea comisiei de arbitraj înainte de expirarea termenului rezonabil sau în cazul în care comisia de arbitraj hotărăşte că măsura notificată în conformitate cu articolul 78 alineatul (1) nu este compatibilă cu obligaţiile care revin părţii respective în temeiul prezentului acord iar partea pârâta afirmă că adoptarea măsurilor adecvate ar avea ca rezultat daune semnificative aduse economiei sale, CE examinează posibilitatea de a oferi compensare financiară.

5. CE face dovadă de moderaţie cu privire la solicitarea unei compensaţii sau la adoptarea de măsuri adecvate în temeiul alineatelor (1) şi (2) din prezentul articol.

6. Compensarea sau măsurile adecvate sunt temporare şi se aplică numai până în momentul retragerii sau modificării oricărei măsuri considerate ca încălcând dispoziţiile prezentului acord, astfel încât să se asigure punerea în conformitate a acesteia cu dispoziţiile respective până în momentul în care părţile au convenit să soluţioneze diferendul.

Articolul 80

Reexaminarea măsurilor adoptate în vederea conformării după adoptarea măsurilor adecvate

1. Partea pârâtă notifică celeilalte părţi şi comitetului pentru comerţ şi dezvoltare orice măsură adoptată pentru a se conforma hotărârii comisiei de arbitraj şi cererea sa ca partea reclamantă sau, după caz, statul parte la APE din SADC în cauză, să înceteze aplicarea măsurilor adecvate.

2. În cazul în care părţile nu ajung la un acord privind compatibilitatea măsurii notificate cu dispoziţiile prezentului acord, în termen de 30 de zile de la data notificării, partea reclamantă cere în scris comisiei de arbitraj să hotărască în această privinţă. Cererea este notificată celeilalte părţi şi comitetului. Comisia de arbitraj comunică părţilor şi comitetului hotărârea sa, în termen de 45 de zile de la data primirii cererii. În cazul în care comisia de arbitraj hotărăşte că măsurile adoptate pentru a asigura conformitatea nu respectă dispoziţiile prezentului acord, comisia de arbitraj hotărăşte dacă partea reclamantă sau, după caz, statul în cauză parte la APE din SADC, poate continua să aplice măsuri adecvate. În cazul în care comisia de arbitraj hotărăşte că măsurile adoptate în vederea conformării respectă dispoziţiile prezentului acord, se încetează aplicarea măsurilor adecvate.

3. În cazul în care comisia de arbitraj iniţială sau unii dintre membrii săi nu pot să se întrunească din nou, se aplică procedura prevăzută la articolul 73 din prezentul acord. Termenul pentru notificarea hotărârii este de 60 de zile de la data primirii cererii menţionate la alineatul (2) din prezentul articol.

Secţiunea IV

Dispoziţii comune

Articolul 81

Soluţii de comun acord

În temeiul prezentului capitol, în orice moment, părţile pot ajunge la o soluţie de comun acord într-un diferend. Părţile notifică comitetul pentru comerţ şi dezvoltare cu privire la orice astfel de soluţie. În momentul adoptării soluţiei de comun acord, procedura de soluţionare a diferendelor se încheie.

Articolul 82

Regulamentul de procedură şi codul de conduită

1. Părţile convin asupra regulamentului de procedură şi asupra unui cod de conduită până la 1 iulie 2008, care sunt adoptate de consiliul mixt. Regulamentul de procedură abordează chestiunea deschiderii audierilor comisiei de arbitraj pentru public.

2. Orice reuniune a comisiei de arbitraj este deschisă publicului, în conformitate cu regulamentul de procedură, cu excepţia cazului în care comisia de arbitraj hotărăşte altfel din proprie iniţiativă sau la cererea părţilor. Reuniunile comisiei de arbitraj nu sunt publice atunci când documentele depuse sau argumentele uneia dintre părţi conţin informaţii confidenţiale.

Articolul 83

Informaţii şi consiliere tehnică

La cererea unei părţi sau din proprie iniţiativă comisia de arbitraj îşi poate procura informaţii din orice sursă pe care o consideră potrivită pentru procedura de arbitraj, inclusiv de la părţile implicate în diferend. Comisia de arbitraj are, de asemenea, dreptul să solicite opinia experţilor în domeniu, după cum consideră necesar. Entităţile interesate sunt autorizate să prezinte observaţii cu titlu de amicus curiae comisiei de arbitraj, în conformitate cu regulamentul de procedură. Orice informaţii obţinute în acest fel trebuie comunicate fiecăreia dintre părţile în diferend şi fac obiectul observaţiilor acestora.

Articolul 84

Regimul lingvistic al observaţiilor

1. Observaţiile scrise sau orale ale părţilor se formulează în oricare dintre limbile oficiale ale părţilor.

2. Părţile depun eforturi să convină asupra unei limbi de lucru comune pentru orice proceduri specifice în temeiul prezentei părţi. În cazul în care părţile nu reuşesc să ajungă la un acord cu privire la o limbă de lucru comună, fiecare parte asigură, suportând costurile aferente, traducerea observaţiilor sale scrise şi interpretarea pe parcursul audierilor, în limba aleasă de partea pârâtă, cu excepţia situaţiei în care limba respectivă este o limbă oficială a părţii pârâte. La stabilirea unei limbi de lucru comune, CE ţine seama de potenţialul impact al unor asemenea costuri asupra statelor părți la APE din SADC.

Articolul 85

Reguli de interpretare

O comisie de arbitraj soluţionează un diferend în conformitate cu dispoziţiile prezentului acord şi pe baza regulilor obişnuite de interpretare a dreptului internaţional public, inclusiv în conformitate cu cele stabilite în Convenţia de la Viena privind dreptul tratatelor. Hotărârile comisiei de arbitraj nu pot nici spori nici reduce drepturile şi obligaţiile prevăzute de dispoziţiile prezentului acord.

Articolul 86

Hotărârile comisiei de arbitraj

1. Comisia de arbitraj depune toate eforturile pentru a lua orice decizie prin consens. Cu toate acestea, în cazul în care nu se poate ajunge la o decizie prin consens, se decide asupra aspectului în discuţie printr-un vot majoritar.

2. Hotărârea prezintă constatările efective, aplicabilitatea dispoziţiilor relevante din